مەسرور بارزانی: پێشمەرگە و خەڵكی كوردستان ئەفسانەی داعشیان تێكشكاند\n8/4/2021 - 13:29\nسەرۆکی حکوومەتی هەرێمی کوردستان رایدەگەیەنێت، بڕیاری 688ـی ئەنجوومەنی ئاسایشی نێودەوڵەتی بووە بەردی بناغەی دۆستایەتییەكی بەهێزی هەرێمی کوردستان لەگەڵ بەریتانیا، فەڕەنسا و ئەمریكا.\nئەمڕۆ پێنجشەممە 8-4-2021 ئیڤێنتێک لەڕێگای ڤیدیۆ کۆنفرانس بە بەشداریی مەسرور بارزانی، سەرۆکی حکوومەتی هەرێمی کوردستان بەڕێوە چوو.\nمەسرور بارزانی لە وتارێکدا لە ئیڤێنتەکە رایگەیاند: ئێمە ڕێزمان لە هاوبەشەكانمان گرتووە وەك كەمینەكان و پێكهاتە ئاینیییەكان و ئەوانەی بۆ پەنایەكی ئارام پەنایان بۆ هەرێمی كوردستان هێناوە.\nسەرۆکی حکوومەتی هەرێمی کوردستان بڕیاری 688ـی بە بڕیارێکی ”گرنگ“، چونکە کۆمەڵگەی نێودەوڵەتی پشتیوانیی گەلی کوردستانی کرد.\nمەسرور بارزانی سوپاسی سێر جۆن مێجەر، سەرۆک وەزیرانی ئەوکاتی بەریتانیای کرد، کە ئەوکات ”پاڵپشتیی“ بڕیارەکەی ئەنجوومەنی ئاسایشی نێودەوڵەتی کرد.\nمەسرور بارزانی رایگەیاند: بە دڵنیاییەوە دروستكردنی نەوای ئارام باشترین بڕیاری مرۆیی بوو لە سەردەمی مۆدێرندا، هاوكارییەكان گەیشتنە ملیۆنان كەس، كە لە چیاكاندا گیریان كردبوو. دەستێوەردانەكانی نێودەوڵەتی بە دڵنیاییەوە چارەنووسمانی دیاریكرد. بەردی بناغەی دانا بۆ دۆستایەتییەكی بەهێز لەگەڵ بەریتانیا و فەڕەنسا و ئەمریكا و وڵاتانی دیكە. ئۆپۆزسیۆنی عێراقیش دوای ئەو بڕیارە هاتنە كوردستان تا لێرەوە خۆیان كۆبكەنەوە بۆ نەهێشتنی ڕژێمی بەعس.\nئێمە ڕێزمان لە هاوبەشەكانمان گرتووە وەك كەمینەكان و پێكهاتە ئاینیییەكان و ئەوانەی بۆ پەنایەكی ئارام پەنایان بۆ هەرێمی كوردستان هێناوە.\nلە بەشێکی دیکەی وتارەکەیدا، سەرۆکی حکوومەتی هەرێمی کوردستان تیشکی خستە سەر سەردانەکەی پاپا فرانسیس، پاپای ڤاتیکان بۆ هەرێمی کوردستان و رایگەیاند: بەهۆی سەردانەكەی مانگی رابردووی قەداسەتی پاسا بۆ هەرێمی كوردستان، دەزانین كە ڕیگەیەكی زۆرمان لە پێشە و هەموو هەوڵی خۆمان داوە كە بتوانین كۆمەڵگەیەكی زۆر باش بۆ هەموو كوردستانییان و ئەوانەی پەنایان بۆمان هێناوە بونیاد بنێین. ئێمە هێشتا پیویستیمان بە پاڵپشتیی كۆمەڵگەی نێودەولەتی هەیە.\nمەسرور بارزانی ئاماژەی بەوەش کرد، کە ئەو هاوکارییەی کۆمەڵگەی نێودەوڵەتی لە ساڵی 1991 پێشکەشی گەلی کوردستانی کرد، هەرێمی کوردستان لە ساڵی 2014دا هەمان هاوکاریی پێشکەشی ئاوارە عێراقی و سوورییەکان کرد و رایگەیاند: ”كوردستان سەدان هەزار ئاوارەی ناوخۆ و سوریاشی لەخۆوە گرتووە كە هێشتا نزیكەی دوو ملیۆن ئاوارەمان لەخۆمان گرتووە. حكوومەتی هەرێمی كوردستان هەموو ئەركەكانی دابینكردنی خزمەتگوزارییەكانی لە ئەستۆ گرتووە كە سەدان ملیۆن دۆلار بووە“.\nمەسرور بارزانی رەتی کردەوە هەرێمی کوردستان گوشار بخاتە سەر ئاوارەکان بۆ گەڕانەوەیان بۆ سەر ماڵ و حاڵی خۆیان و رایگەیاند: ”هانیان دەدەین بە خواستی خۆیان بگەڕێنەوە، بەڵام ناتوانین فشاریان لێ بكەین، چونكە شوێنەكانی خۆیان بۆ گەڕانەوەیان ئامادە نەكراوە“. هەروەها ئاماژەی بەوە کرد، کە لە نزیكەوە لەگەڵ مستەفا كازمی، سەرۆك وەزیرانی عێراق كار دەكەین بۆ ئەوەی دۆخەكە ئامادە بكەین بۆ گەڕانەوەیان.\nسەرۆکی حکوومەتی هەرێمی کوردستان لەبارەی شەڕی دژی تیرۆر و بەشداریی هەرێمی کوردستان لە بەرەی دژ بە تیرۆر، رایگەیاند: پێشمەرگە و خەڵكی كوردستان رووبەڕووی داعش بوونەوە و ئەفسانەی داعشیان تێكشكاند. ئەوە خوێنی پێشمەرگە بوو كە بە هاوكاریی كۆمەڵگەی نێودەوڵەتی توانییان داعش تێكبشكێنن بە خەلافەتەكەشیانەوە.\nمەسرور بارزانی جەختیشی لەوە کردەوە، کە شەڕی دژی تیرۆر بەردەوامە و بەپێویستیشی زانی هاوکارییە نێودەوڵەتییەکان بۆ پێشمەرگە و گەلی کوردستان لە شەڕی دژی تیرۆر، بەردەوام بن.\nسەرۆکی حکوومەتی هەرێمی کوردستان داوای هاوکاریی زیاتری لە حکوومەتی بەریتانیا کرد و رایگەیاند: ئێمە پشتمان بە ئێوە بەستوە و ئێوە دۆستی راستەقینەی كوردستانن، دەمانەوێ بتوانین دۆزی خۆمان لە پەرلەمانی بەریتانیا و حكوومەت و خەڵكی بەریتانیا ببەینە پێشەوە و لەم ڕووەوە دەمانەوێ ئێوە هاوكاریمان بكەن.\nکورد و ئایدەلۆژیا !\nله ئامانج و ئاکامی هەموو تێکۆشانێکدا بۆ ئازادی و ڕزگاربوون له دەستی زوڵمدا پێوویستە ئایدەلۆژیەکان لەیەك ڕێبازدا یەکبگرنەوە


لە نەرویج گەنجێک هێرشی کردە سەر مزگەوتێک – ئیسلامی\nسه‌ره‌تا/ دونیا/لە نەرویج گەنجێک هێرشی کردە سەر مزگەوتێک\n201 ده‌قه‌ی خوێندنه‌وه 1\nپۆلیسی نەرویج ڕایگەیاند، گەنجێکی نەرویجی تۆمەتبارە بە کوشتنی خوشکەکەی و تەقەکردن لە مزگەوتێک لە نزیکی ئۆسلۆ و تۆمەتەکانیشی ڕەتکردووەتەوە.\nئەو گەنجە تەمەنی ٢١ ساڵە و لەلایەن میدیاکانەوە بە “فیلیپ مانشاوس” ناسراوە و، بە فەرمی تۆمەتبارکراوە بە کوشتنی خوشکە ١٧ ساڵەکەی (کە لە دایک یان باوکەوە خوشکی بووە) و، تۆمەتبارە بە “کردەوەی تیرۆریستی” و ڕۆژێک بەر لە جەژنی قوربان ١٠ی ئابی ٢٠١٩ لە ئۆسلۆ تەقەی لە مزگەوتی ئەلنوور کردووە.\nلە دادگاییکردنێکدا کە درەنگانێکی ئەمڕۆ دوو شەممە ١٢ی ئابی ٢٠١٩ لەپشت دەرگا داخراوەکانەوە بەڕێوەچووە، پۆلیس داوای لە دادگا کردووە تۆمەتبارەکە بۆ ماوەی چوار هەفتە بخاتە زیندانی تاکەکەسییەوە.\nیونی فریس پارێزەری تۆمەتبارەکە بە ئاژانسی فرانس پرێسی ڕاگەیاندووە، تۆمەتبار سەرجەم تۆمەتەکانی ڕەتکردووەتەوە.\nبەگوێرەی زانیارییەکان، ئەو گەنجە ٢١ ساڵە تۆمەتبارە بە چوونە ناو مزگەوتی ئەلنوور لە ئۆسلۆ، کە لەکاتی چوونە ناو مزگەوتەکەدا لانیکەم دوو دەمانچەی پێبووە و تەقەیشی کردووە، دواتر لەلایەن پیاوێکی بەتەمەنی ٦٥ ساڵانەوە ڕاگیراوە، بەڵام ئەو پیاوە بەتەمەنە بە سووکی بریندار بووە.\nچەند کاتژمێرێکیش دوای هێرشەکردنە سەر مزگەوتەکە، تەرمی کچێکی گەنج لە ماڵێکدا لە ناوچەی بایروم-ی سەربە ئۆسلۆ دۆزراوەتەوە و پۆلیس ئەوەی پشتڕاستکردووەتەوە کە خوشکە ١٧ ساڵانەکەی ئەو تۆمەتبارەیە کە هێرشی کردووەتە سەر مزگەوتەکە.\nدوای ڕووداوەکەش ئێرنا سۆلبێرگ سەرۆک وەزیرانی نەرویج دڵنیایی دایە کۆمەڵگای موسڵمانان لە پاڵپشتیی حکومەت بۆیان.\nلەلایەکی ترەوە، تاکە وڵاتی ئیسلامی کە لەسەر ڕووداوەکە هاتووەتە دەنگ، تورکیا بووە و نیگەرانیی خۆی لەو هێرشە چەکدارییە بۆسەر مزگەوتەکە دەربڕیوە.\nمەولود چاوشئۆغڵو وەزیری دەرەوەی تورکیا ڕایگەیاندووە، “زۆر دڵگران و نیگەرانین لەبارەی هێرشی سەر مزگەوتەکەی نەرویج.” چاوشئۆغڵو سوپاسی سەرۆک وەزیرانی نەرویجیشی کردووە بۆ “پەیامی ڕاستگۆیی و بوێریی دژ بە هەڵکشانی نەژادپەرستی و ئیسلامۆفۆبیا لە جیهاندا.” وەزیرەکەی تورکیا وتووشیەتی، “دەتوانین تەنیا پێکەوە بەسەر ئەم کێشەیەدا زاڵ ببین.”\nچین: زۆربەی موسڵمانانی ئویغورمان ئازادکردووە\nسێ ڕووداوی تیرۆریستی لە ئەوروپا و ئەمریکا لەماوەی کەمتر لە هەفتەیەکدا


پارێزگای هەولێر 6 بڕیاری بۆ قەدەغەی هاتووچۆ لەڕۆژانی جەژن دەركرد – تۆڕی میدیایی خەڵک\n2020/05/20 - 5:34 PM\nژووری ئۆپەراسیۆنی پارێزگای هەولێر ژمارەیەك بڕیار دەربارەی قەدەغەی هاتووچۆ لە ڕۆژانی جەژندی ڕەمەزاندا دەردەكات و جەخت لە قەدەغەی تەواوەتی هاتووچۆ دەكاتەوە.\nژووری ئۆپەراسیۆنی پارێزگای هەولێر لە ڕاگەیەنراوێكدا ئاماژەی بەوەكردووە، دوا بەدوای بە بەیانی ژمارە(35)ی وەزارەتی ناوخۆی حكومەتی هەرێمی كوردستان بڕیاریانداوە بە ڕاگرتن و قەدەغەكردنی هاتووچۆ بەشێوەیەكی تەواو لە ماوەی ڕۆژانی جەژن.\nبڕیاریشی داوە بە، داخستنی گشت مۆڵ و ماركێت و نانەواخانە و بازاڕ و ئەو شوێنانەی، كە پێشتر بۆ خزمەتی هاوڵاتییان ڕێگە پێدراوبوون لەگەڵ تەكیە و خانەقا و شوێنە ئاینییەكان.\nدوا بەدوای بە بەیانی ژمارە(35)ی وەزارەتی ناوخۆی حكومەتی هەرێمی كوردستان لە 2020.5.18 سەبارەت بە بڕیاری قەدەغەكردنی هاتوچۆ بۆماوەی (72) كاتژمێر لەیەكەم ڕۆژی جەژنی ڕەمەزانی پیرۆزوە، ژووری ئۆپەراسیۆنی پارێزگای هەولێر بۆ بەرەنگاربوونەوەی ڤایرۆسی كۆرۆنا، بەسەرپیرشتی د.فرسەت سۆفی پارێزگاری هەولێر كۆبووە و گەیشتە ئەم بڕیارانەی لای خوارەوە:-\nیەكەم/ ڕاگرتن و قەدەغەكردنی هاتووچۆ بەشێوەیەكی تەواو لە سنووری پارێزگای هەولێر بەهەموو قەزا و ناحییەكانەوە بۆ ماوەی (72) كاتژمێر لەیەكەم ڕۆژی جەژنی ڕەمەزانی پیرۆز.\nدووەم/ داخستنی گشت مۆڵ و ماركێت و نانەواخانە و بازاڕ و ئەو شوێنانەی كە پێشتر بۆ خزمەتی هاوڵاتییان ڕێگە پێدراوبوون. جگە لەدەرمانخانەی ئێشكگر كراوە دەبن.\nسێیەم/ داخستنی سەرجەم تەكییە و خانەقا و شوێنە ئاینیەكان.\nچوارەم/ هەموو جۆرە دانشتن و گردبوونەوەیەك و پرسەدانان و سەردانی كردنی خاوەن پرسەیەك و قەرەبالغیەك قەدەغەیە.\nپێنجەم/ داخستنی سەرجەم پارك و باخچە و شوێنە گەشتیارییەكان.\nشەشەم/ ڕێگە دەدرێت بەهاتووچۆكردنی ئۆتۆمبێلی هێزە ئەمنییەكان و تیمە تەندروستییەكان و ئەمبولانس و ئەوانەی لەئەركی فەرمیدان.\nپارێزگای هەولێرجەژنی رەمەزانقەدەغەی هاتووچۆ\nبۆ مووچەی فەرمانبەرانە\nكازمی 400 ملیار دینار بۆ هەرێمی كوردستان ڕەوانە دەكات


حاکم شێخ لەتیف: کێ دوژمنی خەلکی کوردستانە؟ – WTARIKURD\nحاکم شێخ لەتیف: کێ دوژمنی خەلکی کوردستانە؟\n1- لە شۆڕشی ئەیلول لە ساڵی 1961 تا ساڵی 1975 لە ھەموو ئەوناوچانەی لە ژێر دەستی شۆڕشدا بوون خەڵک لە کولەمەرگی و مەمرەو مەژیدا ئەژیا، تەنەکەیەک نەوت بە 600 فلس بوو ڕۆژانەی کرێکارێک ئەگەر ئیشێکی ھەبوایە بە 350 فلس بوو، بەرپرسەکانی شۆڕشیش لە ئەندامی ڕێکخراوەوە تا سەرەوە ژیانی پاشایانە دەژیان.\n2- لە ساڵی 1975 کە ئاشبەتاڵ كرا تاوەکو 1991 کە لەژێر دەستی دوژمنی بەعسدا بوین ھەرزانی و فەرحانی ھات و کەس فەقیر و برسی نەما، ئازادی نەبێت لە ھیچمان کەم نەبوو.\n3- لە ساڵی 1991 تاساڵی 2003 کە دوبارە ڕزقی خەلک کەوتەوە بەردەستی چەتەکانی شۆڕش دوبارە خەلک برسی و بە کوێرەوەری ژیانیان بەسەر دەبرد چەندین کەس بە غازی خەڵوز خنکان ، بەرپرس و ژن و منداڵەكانیشیان ڵەو پەڕی خۆشگوزەرانی و کەیف و سەفاو سەفەری ولاتان بوون.\n4- لەساڵی 2003 تا 2014 کە دوبارە موچەو پارەمان لە بەغدای دوژمنەوە بۆ دەھات جارێکی تر بوژاینەوەو ھەرزانی ڕوی لە ولات کردو فەقیر ئاھێکی بەبەردا ھاتەوە.\n5 – لە ساڵی 2014 بەدواوە کە دوبارە موچەو قوتمان کەوتەوە ژێر دەستی پارێزەرانی مافی خەڵک و کوردایەتی جارێکی تر قوتیان بڕین سوکایەتی نەما پێمان نەکەن خۆشیان لەوپەڕی سەڵتەنەت و عەنعەنتدا ژیان بەسەر دەبەن.\nبەو حیسابەی سەرەوە بۆمان دەردەکەوێت ئێمە ھەرکاتێک لە ژێر دەسەڵاتی بەناو خەباتگێڕانی مافی خەڵکی کوردستاندا بوبین برسی کراوین و سوکایەتیمان پێکراوە، ھەرکاتێکیش لە ژێر دەستی دوژمندا بوبین و قوتمان بەدەست ئەوان بوبێت تێرو پڕبووین.\nئەوەی سەیریشە لە ساڵی 1961 یشەوە بەوە ھەڵماندەخەڵەتێنن کە ئەوان بۆ مافەکانی ئێمە خەبات دەکەن.\nبورهان شێخ رەئوف: گەڕێكی تری گفتوگۆكانی تایبەت بە دۆسێیەی ئەتۆمی ئێران لە ڤیەنا.\nعه‌بدوڵا که‌ریم مه‌حمود: سلێمانی له غه‌در و زوڵما ونه!


بستان سەفەرنامەیەکی کۆڵان بە کۆڵانی قاهیرە\nلە گەڕەکی موهندسینی قاهیرە، بەتەنیا لەناو ژاوەژاوی هاتوچۆ و بۆری رەنگی جلوبەرگی خەڵک و ئەپارتمانە بەرزە کۆنە ئاوەدانەکانی، لەناو جەنجاڵی و رەنگی دیاری هەژاری رێبوارەکانا دەڕۆیشتم: هەموو دەنگەکان، وێنەکان، هاتوچۆ و رووناکی بوتیک و کافتریاکانی شێلو و بەئاڵۆزیی لەبەرچاوم هەڵدەپەڕین. ئاسۆکە پارچەیەک تەم، دووکەڵێکی خۆڵاوی نیمچە سپی، گران و وەستاو، یان بڵێم مەییوو بوو. دووکەڵی وەستاوم بینی، تەم نەبوو، هەڵمیش نەبوو، هەناسەی دەریاش نەبوو، قاهیرە لە دەریاوە دوورە. لەسەر شۆستەکانی، کەلە دوو مەتر پانایی، راست و\nگونجاو و یەک ئاست و رێکوپێکی زۆرتری تێدا نەبوو، دەڕۆیشتم.\nلەو ژاوەژاوە، لەناو جامخانەیەکی بەرین و بەرزی یەک بەرووبەندی شوێنەکە، رەنگ و رووناکییەکی جوانم لێوە دیاربوو. بەرەو دەرگا داخراوە شووشییەکەی رۆیشتم، کە ژوورەوەی لە من دیاربوو. ژنێک و هەموو تابلۆ و گەلەرییە سپییە ئارامەکەم لێوە دیاربوو. دیارە ئەویش لە ژوورەوە، ژنەکەی لەسەر کورسی و بەرامبەر مێزێک هیچی لەسەر نەبوو، دانیشتبوو. مێزێکی ڤاڵا، تەنیا دەست و\nپەنجە باریکەکانی ژنەکەی لەسەر بوو. بێگومان دەموچاویشی لەسەر شووشەی مێزەکە دەدرەوشایەوە. ئەو هەڵساویەوە و بەگەرمی پێشوازیکردم. زوو سەیری پەنجەکانیژنەکەی ناو گەلەرییەکەم کرد، پەنجە باریکە نەرمەکانی،ئەنگوستیلەی باریک و بەمورووی ورد و گەورەی لە پەنجەکانی نەبوو، تێگەیشتم پەیوەندی و هاوسەرگیریشی نییە. بەڵام گومانیشم هەبوو رەنگە ژنەکە تازە دەست و پەنجەکانی شووشتبێت،ئەنگوستیلەکانی، باریک و گەورەکانی، سەر بەموروو و بەنەخشەکانی، یان یەکێک لەوانەی داناوە و بەنیازە دوایی لەپەنجەیان بکاتەوە.تا پەنجەکانی بۆ کارکردن ئازادتر بکات:بەوەیان ژنەکە ئازادەجوانتر کاربکات، یان دەیەوێ چاوی پیاوێکی وەک من رابکێشێت، رازی بکات، هەڵخەڵەتنێت. پەنجەکانی وەک ریشی باڵی کۆترێکی سپی، لووس و نەرم و بەشەوق بوون. چەند بە دیمەن و پێشوازییەکە گەشامەوە، ئەوەندەش بە پەنجە لووس و باریکە ئازادەکانی سەرکەش بووم.\nتابلۆکانی ناو گەلەرییەکە رەنگیان سیس دەردەدکەوت، زۆریان چوارچێوەیان خاوببووەوە.زۆریان داوی بەستناوەیان شلبووەوە. دیارە تابلۆکان بازاڕیان کزبوو، دووکەڵ و غوباری ناوچەکە چاوی\nکوێرکردبوون، هاتوچۆی بێزارکەر، دیمەنی پێچراو، هەموو ئەوانە خامۆشییان دەنواند!\n"هەستم دەکرد و دەمویست لەناو جینزەکەم بێمەدەرەوە، سینگم بۆ تابلۆکان بکەمەوە. رەنگەکان لە سینگم هەڵسووم. سوورەکان لە لێوم بدەم. رەنگە شینەکان، پەپوولەکانی خەونمی پێ رەنگ بکەم. ویستم رەنگ لە خۆم هەڵسوم. لەناکاو ئەو پیاوە، وەک ماسییەکی سپی، وەک کەڵەشێرێکی سەرکەش و مل قیتی بەردەنووک سوور، لێم بەژوورێ کەوت: گوتی لەناو بەستەڵەکی بەفرەوە هاتووم، دڵم گەرمە، هەناسەم کوورەیە، دەست و پەنجەکانم لقی داربەڕووە. هاتووم دەمەوێ تۆ بەرەو بەژنی ئەهرامێکی ئەو شارستانیەتییە بەرزبکەمەوە، وەک کۆتر بتفڕێنم، بەڵام نەیدەزانی لەو شارە ئاسمان نییە، داپۆشراوە، گیراوە، وەرە سێ ساڵ و زۆرتریش لەو شارە بمینێەوە، ئەستێرەیەک بۆ سەماکردن و ئاسوودەیی نابینیت!".\nئەولەبەرم هەڵسایەوە. جینزەکەی بەری زۆر توند و بە رانەکانی وەنووسابوو، تەسک، نەرم واتدەزانی گۆشتی رانی بەدەرەوەیە. ماسولکەکانی رانیدەلەرینەوە، ئەگەر دەسووڕایەوە، جوان و بەسۆزتر سمتی دەردەخست، دیارە سمتیشی وادەردەکەوت. چاکێتە تەنکە یەخەکراوەکەی لەسەر پشدێنەکەی دانەبەزیبوو. قەمیسەکەی کورت بوو، بۆیە باش نیوەی باسک و دەستە شیرینەکەی بەدەرەوە بوو. لەبەر کورتی و بڕینی پشتەوەی چاکێتەکەی، یان بڵێم سوخمەکەی سمتی بەدەرەوە بوو، بەڵام پشتی لە من نەبوو. ژنێکی باڵابەرز، دەموچاو ورد، لووتی نەرم و فستقی، قژە نەرمە کورتەکەی گەیشتبووە سەرشانی، بەڵام شۆرنەبووەوە، کەمەرباریک، سینگی پان نەبوو، بەڵام بەدڵنیاییەوە بۆ گەمەی پەنجە و سۆزداری گونجاو بوو. بەیەکەوە گەرم و شیرین و راشکاوانە قسەمان کرد.خۆمان بەیەکتری ناساند.ئەو کەسی لەلای نەبوو.سالۆنەکە، بەپەیژەکەی دیاربوو نهۆمێکی تری لەسەرەوە هەبوو، لەوێش دەنگ و خشپە و بۆنی کەسی تر نەدەهات. لێم پرسی:\n_ چ سەیرە! "خێرا ژنەکەی ناوی بستان بوو گوتی".\nمنیش، زۆر نەمدەویست کاتی دیمانەکە بەو وەڵامە تەواوبکەم، هەر ئەوەندەم گوت:\nلەو شەقامە جەنجاڵەی داپۆشراو بە غوبار و کەساسی ناو قاهیرەی ماندوو و هیلاک و نەخۆشی تازە دەربازبوو لە مەترسی مردن، ئەو گۆشە جوانە هەبێت، ئەو هەموو رەنگەی تێدا پێدەکەنی. چوارچێوەی تابلۆیە گەورەکان وەک چرا دەدرەوشێنەوە، لەدەرەوە شەوقی ئەوانەم بینی!\n_ بۆ قاهیرە، شوێنی هونەر و شارستانیەتییە. "بستان سەرکەشانە گوتی".\n"منیش بەشەرم و پەشیمان گوتم" دەزانم بەڵام، باس لە بۆری ئەو شەقامە دەکەم، جیاوازی لەگەڵ رەنگە سپییە رووناکەکەی ناو سالۆنەکەتان!\nئەوان بەتەنیابوون، هەردووک بەپێوەبوون. دیارە ژنەکە، کاتی دەرچوون و کۆتایی دەوامی ئاسایی بوو، بۆیە دانەنیشتن.لەگەڵ ژنەکە ماوەیەک قسە دەکەن و بەپەلەش چەند بابەتێک دەگۆڕن،\nدەیانەوێ زۆرتر بچنە ناو قەپێڵکی یەکتر،ئەو دەڵێت:\nمن کوردی عیراقم، سەفەر دەکەم،هاتووم بزانم بۆ قاهیرە ئەوەندە گەورەیە! چۆن رووبار و ئاوی نیل بەو خەڵکە تەواو نەبووە؟ چۆن خەڵکەکە ئەهرامەکانیان نەخواردووە، بەردەکانیان نەکردووە بە زەنج و سێبەر؟هەمووتان، ژنەکان وەک نفرتیتی ملتان درێژە، گەردەنتان بلوورییە!؟ بەر لەوەی ژنەکە داوای لێبووردن و دەرچوونی بکات، بەیەکەوە و بەدڵی هەردوولا ژووانێک بۆ دیمانەیەکی\nکە دەزانێت بەیانی دەوامی نییە، کاتی هەیە، حەزدەکات و پێی خۆشە بەیەکەوە بچنە ئەهرامەکان، بەرامبەر سەرە گەورەکەی سڤنکس، سەری گەورەی شێرێکی ئەفسوناوی هەڵکەوتەی سەر بەرزاییەکانی جیزە، بناری هەرەمەکان وێنەیەک، یان زۆرتر بەیەکەوە بگرن. شاناز بچنە ناو پەرستگاکەی ژێرەوەی، سەر بۆ بیرەکانی جاران فرعۆنەکانیان ئاودەدا شۆربکەنەوە. بەرامبەر بەردی پیرامێردەکان، ریزە بەرزەکانی بۆ یەکتری بژمێرن. پێیدەڵێت، بەیانی چاوەڕوانت دەکەم، با بەیەکەوە قاهیرەی کۆن و دڵی نوێی تۆ ببینم. حەزدەکات بەیەکەوە بچن،چونکە ژنەکە میسرییە،\nزوو وەڵامی خاوەن حوشتر و پەیتون و ئەسپەکان دەداتەوە، پێیاندەڵێت:\nئەو پیاوە میوانێکی شیرینە، دەمەوێ بەتەنیابین، کەسمان لەگەڵ نەبێت، کەسیش وشە پەپولەکانی زارمان هەڵنەگرێتەوە! وەک ئەو شوێنەوارانە پەیوەندییمان کۆنە، چەند سەعاتێکە یەکترمان ناسیوە، بەڵام تەمەنێکی زۆرمان لەو چەند سەعاتە شەیدا و شیرین بەڕێکردووە. وادەزانم دە ساڵە دەستم لەناو دەستی دایە. وادەزانم لەیەک کۆڵان گەورەبووین. ئەویش وادەزانێت لە گەڕەکێکی ناو قاهیرە ژیاوە. دیارە زۆرتر لە من شارەزای "تەها حوسێن"ە. ئەو زووبە منی گوت گەردەنت وەک نفرتیتی درێژە. منیش دەستم لە گەردەنم دا، شانازبووم. بڕۆن تکایەلێمان دووربکەنەوە با هەر تەنیابین. لەو تەنیاییە زۆر و جوان سەیری گەردەنم بکات. ناوم بستانە، با بچێتە سەر دارە بەرزەکەی بەژنم! ناوم بستانە و دەتوانێت، چەپەر و پەرژینم بکاتەوە، بۆنم بکات، ئارەزوومەندە، سەربەستە، لق و باسک و گوڵ و بەر و سێبەرم بۆ ئەو کراوەیە، ئامادەیە، پەرۆشیشە.\nلەو سەیرانە، ژنەکە لەو گەشتەدا، باسی خاڵێکی بۆ کردم:\nخاڵێکی ئەندازیاری گەنج بووە، لەگەرمەی شەڕەکانی ناو عێراق هاتووتە ئەو وڵاتە. لەبەر نەمانی گەنج و پیاوەکانی وڵاتەکە، لەوێبەئاسانی کاری باشی دەستدەکەوێت. ئاسانیش ژنی تەڕ و خۆشی دەستدەکەوێت. هەموو پێویستییەکانی ماڵ و خانوو و بەرگ و خۆشییەکانی لەگەڵ ژنەکەش بۆ مەیسەر دەبێت. ژنەکە بە ماڵەوە شوو بە خاڵی دەکات! زوو لە نەشئە و تامە خۆشەکانی ناو رۆژانی شەڕە قوورسەکان، جەنازە زۆرەکان، کوژرانە بەکۆمەڵەکان، خاپوورکردنی گوندەکانی کوردستان و وشککردنی ئەهوارەکان، خۆش دەژیت. بەدوودڵی، دوایی شانازی پێوە دەکات، رەگەزنامەی عیراقیش وەردەگرێت.


👁 ئەم بابەتە 78,932 جار بینراوە\n📅 21-01-2005 رێکەوت و رووداو (کڕۆنۆلۆژیا)\n- دۆزینەوەی تەرمی نەقیب فەهمی مەحمود خالید لە کەرک [ زۆرتر... 👁] ✖ ✖ ✖ 0 0 ✔ 94% ✍ هـ.ب. 30-8-2010 11:21:44\n👫 بەختیار سوار شێروانی کەسایەتییەکان\n📅 کاتی تۆمارکردن Aug 31 2014 12:03PM\n👁 ئەم بابەتە 5,953 جار بینراوە\nرۆژی 31-08-1996 لەلایەن پارتییەوە بێسەروشوێنکرا. [ زۆرتر... 👁] ✖ ✖ 0 0 ✔ 80% ✍ هـ.ب. 31-8-2014 12:03:32\n📷 پێشمەرگەکانی پارتی، دەبابە و سەربازانی بەعس لە هەولێر وێنە و پێناس\n📅 کاتی تۆمارکردن Aug 31 2018 2:00PM\n31-08-1996ی هەولێر. [ زۆرتر... 👁] ✖ ✖ 0 1 ✔ 82% ✍ س.ئـ. 31-8-2018 14:00:09\n📷 چوار پێشمەرگەی یەکێتیی بە کوژاروی لە 31ی ئابدا وێنە و پێناس\n📅 کاتی تۆمارکردن Aug 31 2018 1:06PM\n31-08-1996 [ زۆرتر... 👁] ✖ ✖ 0 1 ✔ 82% ✍ س.ئـ. 31-8-2018 13:06:59\n📷 دەبابە و سەربازەکانی سەدام لە هەولێر 31-08-1966 وێنە و پێناس\n📅 کاتی تۆمارکردن Aug 31 2018 1:53PM\n... [ زۆرتر... 👁] ✖ ✖ 0 1 ✔ 80% ✍ س.ئـ. 31-8-2018 13:53:31\n📼 رووداوەکانی 31ی ئاب ڤیدیۆ\n📅 کاتی تۆمارکردن Aug 31 2018 5:40PM\n... [ زۆرتر... 👁] ✖ ✖ 📼 0 1 ✔ 92% ✍ هـ.ب. 31-8-2018 17:40:38\n✌ سەنگەر عەباس عومەر شەهیدان\n(ی. ن. ک)، دیبەگە/ چل هەوێزە، لە ڕۆژی (31-08-1996) [ زۆرتر... 👁] ✖ ✖ ✖ 0 0 ✔ 80% ✍ هـ.ب. 5-10-2014 10:14:58\n✌ عەلی عەزیز حوسێن عەبدوڵڵا ناسراو بە عەلی دیبەگە شەهیدان\n(فەرماندەی پێشمەرگەی ی. ن. ک)، دیبەگە/ 1957، لە ڕێ [ زۆرتر... 👁] ✖ ✖ 0 0 ✔ 90% ✍ هـ.ب. 5-10-2014 10:14:58


ئەوەی لەشکری ئیسلام لە هیندستان کردوویەتی، گەورەترین جینۆساید بووە بە درێژایی مێژووی مرۆڤایەتی، هۆلۆکۆست کە شەش میلیۆن ئینسانی تێدا قەلاچۆ کرا، لەچاو تاوانە گەورەکانی لەشکری ئیسلامدا لە هیندستان، زۆر بچووک دێتە پێش چاو. ئالان دانیلۆ لە (مێژووی هیند)دا دەبێژێت: (هەر کە لەشکری موسوڵمانان لە ٦٣٢ دا گەییشتە هیندستان، ئیدی مێژووی هیندستان، بوو بە زنجیرەیەک لە کوشتوبڕ و کاولکاری. لەشکری موسوڵمانان شارستانیی هیندستانی سڕییەوە، ڕەگی زۆر پێکهاتەی نەتەوەیی و دینیی لە بێخەوە هەڵکێشا و هەموو ئەو تاوانە گەورانەیشی بە ناوی جیهادەوە کرد.)\nلەشکری ئیسلام کە گەلانی قەلاچۆ کردووە، ئەو تاوانە گەورانەی بە جەنگی پیرۆز لە قەڵەم داوە. ئەڵمانەکان، هەم داوای لێبوردنیان لە جوولەکە کردووە، هەم قەرەبوویشیاان کردووەتەوە، کەچی هێشتا تورکیای موسوڵمانی میراتگری خەلافەتی عوسمانی، نەک هەر داوای بەخشینی لە ئەرمەن نەکردووە، بەڵکوو ددانیشی بەوەدا نەناوە، ئەو گەلەی قەلاچۆ کردووە.\nژمارەی دانیشتووانی خەڵکی نیمچە کیشوەری هیند، بەر لە زنجیرە پەلامارەکانی ئیسلام، زیاتر لە نیو میلیارد کەس دەبوو، بەپێی گوتەی موحەممەد قاسم فریشتە (١٥٦٠ – ١٦٢٠) کە مێژوونووسێکی موسوڵمانە، دوای فوتووحات، لە نیوە کەمتری ئەو ژمارەیە مایەوە. ئیسلام چەندان سەدە لەسەر پەلاماردانی هیندستان بەردەوام دەبێت، هەر لە سەردەمی ئومەوییەکانەوە (٦٦١ - ٧٥٠) تا سەردەمی مەغۆلەکان (١٢٠٦ - ١٣٦٨) و دواتریش. ئیسلام ڕووی دەکردە هەر دەڤەرێکی هیندستان، شاخێک لە کەلـلەسەر و ڕووبارێک لە خوێنی لە دوای خۆیەوە بەجێ دەهێشت.\nقەلاچۆکردنی هیندییەکان لە ڕوانگەی ئیسلامەوە، کارێکی پیرۆزبوو، چونکە کافر و بتپەرست بوون، چونکە سەر بە جەهل بوون، ئاخر لە ئیسلام وایە، لە غەیری دینی موحەممەد، ئیدی هەموو کولتوور و ئایین و شارستانییەکانی دیکە، سەر بە قۆناغی (جاهیلی)ین. هەر موسوڵمانێک بە دەستپاکییەوە، جیهاد وەک خۆی پێڕەو بکات، کرۆکی مرۆڤدۆستی لە دەست دەدات، ئاخر ئیدی وا بیر دەکاتەوە، ئەوە کارێکی پیرۆزە، ئەگەر قڕ بخاتە خەڵکانی ناموسوڵمانەوە، دەست بەسەر خاک و سامانیاندا بگرێت و وەک کۆیلە و کەنیزەک کەڵک لە کوڕان و کچانیان ببینێت.\nئیسلام هەر ڕۆحی گەلانی هیندستانی نەکوشت، ڕۆحی چەندان گەلی دیکەیشی کوشت و کولتووری سڕینەوە، کە گەلی کورد یەکێکیان بوو. بەر لە بڵابوونەوەی ئافەتی ئیسلام بە هیندستاندا، لەوێ چەندان سەقافەتی دەوڵەمەند و باڵا بە ئاشتی پێکەوە دەژیان، غەزووی موسوڵمانا، ئەو ڕۆحی تەبایییەی کوشت. لەشکری ئیسلام شارەکانی دەسووتاند، پەرستگاکانی دەڕووخاند، خەڵکەکەی قەلاچۆ دەکرد و چی شتومەکی بەنرخی دەستکەوتبا بە تاڵانی دەیبرد. ئیسلام کە بۆ تاڵانی ڕووی دەکردە هیندستان، هەر سامانی وەڵاتەکەی زەوت نەدەکرد، کچان و کوڕانیشی بە تاڵانی دەبرد و وەک کەنیزەک و کۆیلە دەیفرۆشتن.\nلەشکری ئیسلام لە هیندستان، بە میلیۆنان خەڵکی قەلاچۆ کرد، بە میلیۆنان ژنی لاقە کرد، بە هەزاران پەرستگای ڕووخاند و بە هەزاران کتێبخانەی سووتاند، سەدان بەڵگە هەن ئەو تاوانانەیان تۆمار کردووە. هەر فەرماندەیەکی ئیسلام پەلاماری هیندستانی دابێت، خەڵکەکەی قەلاچۆ کردووە، بەڵام سوڵتان مەحموودی غەزنەوی (٩٧١ – ١٠٣٠) قەلاچۆکردنی خەڵکی هیندستانی بە لووتکە گەیاند. سوڵتان مەحموود لە نێوان ساڵانی ١٠٠١ تا ١٠٢٦ دا، حەڤدە جار پەلاماری هیندستانی دابوو، ئەوەندە پەرستگای هیندۆس و بوودایی و سیخی ڕووخاندبوو، بە سوڵتانی بتشکێن ناوی زڕابوو. لەو مێژووەدا کە یەکێک لە وەزیرەکانی غەزنەوی تۆماری کردووە، نووسراوە: (لە شاری تەهانیسەر بە جۆرێک خوێنی کافران ڕژێنرا، ئاوی ڕووبارەکە لێڵبوو، کافران کە ویستیان قەڵاکەیان بەجێ بهێڵن، یان کوژران، یان لە ڕووبارەکەدا خنکان، یان بە دیل گیران و بە کۆیلە کران.)\nویڵ دورانت (١٨٨٥ - ١٩٨١) لە (چیرۆکی شارستانی)دا دەڵێت: (پەلاماری لەشکری موحەممەد بۆ سەر هیندستان، خوێناویترین چیرۆکە لە مێژوودا. مێژوونووسانی ئیسلام بە خۆشی و بە شانازییەوە، ئەو قەسابخانانە دەگێڕنەوە کە بۆ هیندۆسەکانیان ساز داون، لەژێر گوشاری شمشێردا کردوویانن بە موسوڵمان، ژنان و گەنجان و منداڵانیان بردوون و لە بازاڕەکانی کۆیلەفرۆشیدا، بازرگانییان پێوە کردوون.)\nفرانسۆ گاوتیر لە کتێبی: (سەرلەنوێ نووسینەوەی دیرۆکی هیند)دا دەڵێت: (ئەو کوشتارانەی موسوڵمانان لە هیندستان سازیان دا، لە مێژوودا لە نموونەیان نییە، زۆر گەورەترن لە هۆلۆکۆستی جوولەکە، لە قەلاچۆکردنی ئەرمەن و لە قڕکردنی دانیشتووانە ڕەسەنەکەی ئەمریکای باشووریش کە لە ئەستۆی ئیسپانیایی و پورتوگالییە داگیرکارەکانە.)\nفێرناند براودێل (١٩٨٢ - ١٩٨٥) لە کتێبی: (مێژووی شارستانییەکان)دا دەنووسێت: (ئەزموونێکی داگیرکارانەی ئەوپەڕی زەبروزەنگاوی بوو، موسوڵمانان لە ڕێگەی تیرۆری سیستەماتیکەوە کە پشتی بە کوشتوبڕ دەبەست، دەسەڵاتی خۆیان دەسەپاند. چی پەرستگای هیندۆسی هەبوو، خاپووریان کرد و مزگەوتیان لە جێیان قوت کردەوە. بە زۆر خەڵکەکەیان دەهێنایە سەر دینی موحەممەد، ئەگەر یاخیبوونێک ڕووی دابا، بە پەلە و بە دڕندانەترین شێوە سەرکوتیان دەکرد، گوندەکانیان کاول دەکرد، پیاوەکانیان دەکوشت و ژنەکانیان بە کۆیلەی سێکس دەکرد).\nعیرفان حوسەین لە (شەیتانەکانی ڕابردوو) دەڵێت: مەحموود غەزنەوی دەستی بە خوێنی هیندییەکان سوورە، تێپەڕینی کات، ئەو خوێنە ناسڕێتەوە، کە پەلاماری (سومناس)ی دا، دانیشتووانی شارەکەی کوشت کە پەنجاهەزار کەسێک بوون. ئەوەی بە ئەرکی پیرۆزی دینی (جیهاد) لە قەڵەم دەدرا، بریتیبوو لە کوشتوبڕ و تاڵانی و ئەتککردنی ژنان.\nحەسەن نیزام نیشابووری لە تۆمارگەی (تاجی سەردەم)دا دەنووسێت: (کە قوتبەددین ئایبەگ، ئەوی لە نێوان ساڵانی ١١٩٤ و ١٢١٠دا فەرمانڕەوای دەلهی بوو، پەلاماری شاری (میرات)ی دا، هەموو پەرستگا هیندۆسییەکانی لەگەڵ زەویدا تەخت کرد و مزگەوتی لە جێیان ڕۆ نا. لە شاری (ئالیکرا)یش، هەموو هیندۆسەکانی بە زەبری شمشێر هێنایە سەر ئایینی ئیسلام، ئەوانەی ملیان نەدا، سزای سەربڕینی بەسەردا سەپاندن.)\nمێژوونووسی فارس، وەسسافی شیرازی دەنووسێت: (کە عەلادین خەلجی پەلاماری - کامبایات - ی دا، چی نێری باڵق لە شارەکەدا هەبوو، کوژران، چی ژن هەبوو، بە دیل گیران و چی خشڵ و کاڵای گرانبەهایش هەبوو، دەستیان بەسەردا گیرا.) هیندستان وەڵاتێکی ئاوەدان بوو، مەڵبەندی فیکر و هونەر و پێکەوە ژیان بوو، هەر کە ئیسلام گەییشتە ئەوێ، ئیدی نە هونەر ما، نە فیکر، نە کولتووری پێکەوە ژیان، بە کۆیلەکردن، سەربڕین، ئەتککردن و تاڵانکردن برەویان پەیدا کرد. لە ١٩٧١دا لە شەڕی نۆ مانگەی نێوان پاکستان و (بەنگلادیش)دا، کە هەردوو لایان موسوڵمان بوون و پێشتر سەر بە هیندستانیش بوون، نزیکەی سێ میلیۆن بەنگلادیشی کوژرا و دەیان هەزار ژنیشیان لاقە کرا.\nوەک ویڵ دورانت دەڵێت: (دیرۆکنووسانی سەر بە ئیسلام بە شانازییەوە ئەو مێژووەیان تۆمار کردووە کە تێیدا موسوڵمانان، پەلاماری هیندوستانیان داوە، خەڵکەکەیان بە زۆر هێناوەتە سەر دینی ئیسلام، ئەوی نەبووبێت بە موسوڵمان، سەریان بڕیوە، سامانی وەڵاتەکەیان تاڵان کردووە، پەرستگایان بە پێوە نەهێشتووە و کوڕان و کچانیان وەکوو کۆیلە و کەنیزەک بردووە.) ڕەزوان سەلیم دەڵێت: (ئەو شارستانییەی لە هیند هەبوو، گەشەسەندووترین شارستانیی دونیابوو، موسوڵمانانی بکوژ، لە دوورگەی عەرەبی و خۆرئاوای ئاسیاوە هاتن، لێ نەگەڕان ئەو شارستانییە، بەرەو پێشتر هەنگاو بنێت و خاپووریان کرد.)\nلە سەرەتاوە ئومەوییەکان کە هاتن هەموو کەسیان نەدەکوشت، لێ دەگەڕان هیندۆس لەسەر دینی خۆی بمێنێتەوە، بەو مەرجەی باج بدات، بەڵام دواتر کە باسکی موسوڵمانان بەهێزتربوو، ئیدی ئەوی دینی ئیسلامی قەبووڵ نەکردبا، بە باج لێی خۆش نەدەبوون، دەیانکوشت و چی شک بردبا، تاڵانیان دەکرد. کە هیندییەکان بە دیل دەگیران، بۆ فرۆشتن هەناردەی وەڵاتانی دیکە دەکران، بەڵام پێشەکی هەر نێرینەیەک گەنج بووایە، دەیانخەساند.\nموسوڵمانان کۆیلە و کەنیزەکیان، بە دیاری خوا دەزانی و دەستکەوتنی کەنیزەک، پاڵنەری یەکەمیان بوو بۆ جیهاد. بە فەرمانی حەججاجی کوڕی یوسفی سەقەفی لەماوەی سێ چوار ساڵدا (٧١٢ – ٧١٥) نزیکەی سێسەد هەزار کۆیلە هەناردەی وەڵاتانی عەرەب کران. سوڵتان مەحموودی غەزنەوی کە تورکی ئەڤغانستان بوو، لە هیندستانەوە سەدان هەزار کۆیلەی ڕەوانەی وەڵاتانی ئیسلامی کردووە. بەشی خەلیفە لە هەموو ئەوانەی بە کۆیلە دەکران، پێنجیەک بوو. لە سەردەمی (جاهیلی)دا، بەشی سەرۆکی خێڵ لە تاڵانی، چواریەک بوو، ئیسلام کردی بە پێنجیەک، ئەمەیش هاندەرێک بوو بۆ ئەوەی تاڵانچییان بە ئیسلامەوە پێوەست ببن.\n(شمشێر دەتگوت برووسکەیە لەنێو هەورێکی تاریکدا، فوارەی خوێن لە ئەستێرەی کشاو دەچوو، خۆشەویستانی خوا، دوژمنیان بەزاند، موسوڵمانان تۆڵەیان لە کافران سەندەوە، پازدە هەزاریان لێ کوشتن، تەرمەکانیان بوون بە خۆراکی قەل و داڵ. خوا پێنجسەد هەزاری لە کیژان و کوڕانی جوان، بە خۆشەویستانی بەخشی.) ئەوە شیعر نییە، پەرەگرافێکە لە یەکێک لە ڕووپەلەکانی مێژووی خوێناویی ئیسلام، سکرتێری سوڵتان مەحموودی غەزنەوی تۆماری کردووە.\nکە ١٠٧٩غەزنەوییەکان پەلاماری (بەنجاب)یان دا، دەستکەوتیان سەدهەزار کۆیلە بوو. پەرەسەندنی بازرگانیی کۆیلە، زادەی پەرەسەندنی ئیسلام بوو. جاهار: بریتیبوو لەوەی، ژن بۆ ئەوەی ئەتک نەکرێت، خۆی دەسووتاند، لە ژمارە نایەت، چەند ژنی هیندی، بۆ ئەوەی دەست لەشکری موسوڵمانان نەکەون، خۆیان سووتاندووە. میر خەسرەو کە سۆفی بوو، دەڵێت: (تورک هەر خەریکی ئەوەبوون، هیندۆس بکوژن، بکڕن یان بفرۆشن.)\nحەریم کە شوێنی ژنانی لە ژمارە نەهاتووی سوڵتانە، پێویستی بە پاسەوانی هەبوو، ئەو ئەرکە کۆیلەی خەسێنراو ڕایدەپەراند. کوێلەی خەسێنراو نە دەیتوانی لەگەڵ ژنانی حەریمدا دەست تێکەڵ بکات، نە دەیتوانی ژن بهێنێت و وەچە بخاتەوە. یەکێک لەو هۆکارانەی وایان دەکرد، ڕێژەی دانیشتووانی هیندستان لەسایەی ئیسلامەوە، ڕوو لە کزی بکات، خەساندن بوو، ئاخر ژمارەی خەسێنراوان بەردەوام ڕوو لە هەڵکشان بوو. زۆر لە سوڵتانەکان بە هەزاران کوڕێژگەی خەسێنراویان هەبوو، زۆریان حەزیشیان لە کوڕی جوان بوو، سوڵتان مەحموودی غەزنەوی یەکێک بوو لەو پێدۆفیلانە. (تیلاق) کوڕێکی زێدە جوانی هیندی بوو، هێندە سەرنجی سوڵتان مەحموودی ڕاکێشابوو، کردبووی بە فەرماندەی لەشکر.\n(1) الغزو الاسلامي للهند: أعظم ابادة جماعية في التاريخ، ترجمة: مصطفی الفارس.\n(2) Islamic Invasion Of India: The Greatest Genocide In History\n(*) ئێستا هیندستان لە ڕووی ژمارەی موسوڵمانەوە، یەکەم وەڵاتی دونیایە، ئەندەنوسیا و پاکستان، دووەم و سێیەمن. هەنووکە لە هیندستان و پاکستان و بەنگلادیش، کە سەر بە هەمان نیمچە کیشوەرن، زیاد لە نیو میلیارد موسوڵمان هەیە. ئەگەر نیمچە کیشوەری هیند بەر غەزوو نەکەوتبا، خەڵکی ڕەسەنی ئەوێ، لەسەر دینە دێرینەکانی خۆیان دەمان و ڕەنگە ئێستا نیو میلیۆن موسوڵمانیش لەو وەڵاتانە نەژیابا.\n(**) وەک مەدینە بێ نەبی بێ، یا نەجەف بێ، بێ عەلی\nشاری غەزنەش ئێستە بێ مەحموودە وەک داریکەلی\nحەمدی ستەمێکی گەورەی لە شێخ مەحموودی حەفید کردووە، کە بە خوێنڕێژێکی وەک سوڵتان مەحموودی غەزنەویی شوبهاندووە.\nكێشەی كۆمەڵگەی ئیسلامی كاریكاتێرە یان هوشیاری؟\nبۆچی كورد قەرزاری فەڕەنسایە؟\nمێژووی ئیسلام لە چاخەكانی ناوەنددا: عەلى دەبێت بە جێنشين\nژنەکەی ماکرۆن پیرە!!\nئیسلامی سیاسی هەم درۆ دەكا، هەم چەواشەكارە


گوڵاڵە مورادی: لە ئیتلاعاتی سپا لە ڕیگای ئەشکەنجەوە ناچار بە دانپێدانانی زۆرەمڵی کرام – کوردستان و کورد\nگوڵاڵە مورادی: لە ئیتلاعاتی سپا لە ڕیگای ئەشکەنجەوە ناچار بە دانپێدانانی زۆرەمڵی کرام\nبەرواری بڵاو کردنەوە 2022/04/17\nدوای یەک ساڵ لە دەسبەسەرکرانی گوڵاڵە مورادی ناوبراو هێشتا بەبێ ئەوەی دادگایی بکرێت لە بەندیخانەی ناوەندیی ورمێ ڕاگیراوە.\nبەپێی ڕاپۆرتی ڕێکخراوی مافی مرۆڤی هەنگاو، سەرەڕای تێپەڕینی یەک ساڵ لە دەسبەسەرکرانی نایاسایی گوڵاڵە مورادی بەندکراوی سیاسیی خەڵکی پیرانشار، ناوبراو هێشتا بێ ئەوەی دادگایی کرابێت دۆسیەکەی یەکلایی نەبووەتەوە و لە بەندی ژنانی بەندیخانەی ناوەندیی ورمێ ڕاگیراوە.\nلە تۆمارێکی دەنگیی گوڵاڵە مورادی کە هەنگاو بڵاوی کردووەتەوە، گوڵاڵە مورادی دەڵێ کە ناچاریان کردووم کە دانپێدانانی کوڕە مێرمنداڵەکەم دژ بە من و هەروەها ئەو ڕاپۆرتانەی کە دژ بە من دراوە، قەبووڵ بکەم و دوای هەڕەشەیەکی زۆر ئەو کارەم کردووە و فیلمیان لێم هەڵگرتووە.\nگوڵاڵە مورادی تەمەن ٤٨ ساڵ ڕۆژی شەممە ٢٨ی خاکەلێوەی ١٤٠٠ی هەتاوی هاوڕێ لەگەڵ دوو کوڕەکەی بە ناوەکانی مەتین بەزازی ١٤ ساڵە و تاهیر بەزازی ٢١ ساڵە لەلایەن هێزەکانی ئیتلاعاتی سپا دەسبەسەر و بۆ ورمێ گوازرانەوە. ناوبراو پاش ٤٥ ڕۆژ لێپرسینەوە بۆ بەندی ژنانی بەندیخانەی ناوەندیی ورمێ گوازرایەوە. دوو کوڕەکەشی پاش ماوەیەک بە دانانی بارمتە و بە شێوەی کاتی ئازاد کران.\nئەم سێ کەسە دوای کوژرانی یەکێک لە کادرەکانی سپای تێرۆریستی پاسداران بە ناوی عوسمان حاجی حوسێنی دەسبەسەر کرابوون.\nشایانی باسە کە گوڵاڵە مورادی لە ماوەی ساڵی ڕابردوودا لە مافی ەمرەخەسی بێبەش بووە و بە وتەی یەکێک لە نزیکانی بنەماڵەی مورادی، هەتا ئێستا هێزە ئیتلاعاتییەکان ئیزنیان نەداوە کە ناوبراو لەگەڵ پارێزەرەکەشی چاوپێکەوتنی هەبێت.\nتاگی بابەت: عوسمان حاجی حوسێنیپیرانشارگوڵاڵە مورادی


ڤاران چووە مانچستەرو رانەگەیاندراوە | دەزگاى زارى کرمانجى\nڤاران چووە مانچستەرو رانەگەیاندراوە\nزاری كرمانجی- ئاژانسییە هەواڵییە وەرزشییەكان: گرێبەستی گواستنەوەی رافایێل ڤاران، بەرگریكاری فەڕەنسی و یانەی ریال مەدرید بۆ یانەی مانچێستەر یونایتد تەواوبووە، بەڵام تا ئێستا بەشێوەیەكی فەرمی رانەگەیێندراوە.\nبەپێی هەواڵی میدیای بەریتانیا، یاریزانە 28 ساڵەكە گرێبەستەكەی لەگەڵ ریال مەدرید لە هاوینی 2022 كۆتایی دێت، بەڵام ئامادە نەبوو گرێبەستەكەی لەگەڵ یانەكە نوێ بكاتەوەو بڕیارییدا لە لۆس بلانكۆس بڕوات.\nسەرچاوەكان بەتەواوی رۆیشتنی ڤارانیان بۆ یانە ئینگلیزییەكە یەكلاكردۆتەوەو ئاماژە بۆ ئەوە دەكەن، یاریزانەكە بەرامبەر 50 ملیۆن یۆرۆ پەیوەندی بە مانچێستەر یونایتدەوە دەكات.\nبەهۆی رێكارەكانی خۆ پارێزی لە ڤایرۆسی كۆڕۆنا و ئەو رێكارانەی بەریتانیا دەیگرێتەبەر یاریزانەكە تا ئێستا نەناسێندراوە، بۆیە چاوەڕوان دەكرێت لەم هەفتەیەدا پشكنینی پزیشكی بۆ یاریزانەكە بكرێت و دواتریش وەك یاریزانی یانەكە بە میدیاكان بناسێندرێت.\nریال مەدرید بە فرۆشتنی ڤاران پارەیەكی باشی دێتە دەست بۆ ئەوەی هەواڵی گواستنەوەی یاریزانی نوێ بدات، بەتایبەت كە تا ئێستا جگە لە دەیڤد ئالابا هیچ یاریزانێكی نەگواستەوەتەوە، ئەویشیان بەشێوەیەكی بێبەرامبەر بردووە.\nرۆیشتنی ڤاران لە ریال مەدرید كێشەی زۆر رووبەڕووی ئەنچیلۆتی دەكاتەوە لە دڵی بەرگری یانەكەدا، بەتایبەت كە سێرخیۆ رامۆسیش لە یانەكە رۆیشتووە.\nگواستنەوەی ڤاران بۆ مانچێستەر یونایتد لەكاتێكدایە چەند رۆژێك لەمەوبەر یانەكە، گواستنەوەی جادۆن سانچۆ، ئەستێرەی ئینگلیزی و یانەی بۆرووسیا دۆرتموندی ئەڵمانیشی بۆ یانەكەی راگەیاند.


پەرلەمانی لوبنان متمانە بە حکومەتەکەی حەسان دیاب بەخشى\nالثلاثاء 11 شباط 2020 - 20:04\nپاش هەشت کاژێر لە کۆبوونەوەی پەرلەمانی لوبنان، بە زۆرینەی دەنگ و بە دەنگی 63 پەرلەمانتار، متمانە بە حکومەتەکەی حەسان دیاب بەخشرا.\nسەرەڕای هەوڵی خۆپێشاندەران بۆ رێگریکردن لە متمانەدان بە حکومەتی نوێی لوبنان بە سەرۆکایەتیی حەسان دیاب، بەڵام لە کۆی 84 پەرلەمانتاری ئامادەبوو لە پەرلەمانی ئەو وڵاتە، 63 پەرلەمانتار بۆ متمانەدان بە حکومەتی نوێ دەنگیان دا.\nنەبیهـ بەری، سەرۆکی پەرلەمانی لوبنان دوای متمانەدان بە کابینەی نوێی حکومەت، پیرۆزبایی لە پەرلەمانتاران کرد.\nئەمڕۆ سێشەممە خۆپێشاندەرانی لوبنان چوونە بەردەم پەرلەمانی ئەو وڵاتە و دژی متمانەدان بە حکومەتی نوێ دروشمیان دەگوتەوە، هاوکات پێکدادان لەنێوان خۆپێشاندەران و هێزە ئەمنییەکانی لوبناندا دروستبوو.\nخۆپێشاندەران دەڵێن، حکومەت شکستیهێناوە لە جێبەجێکردنی داواکارییەکانیان و ناتوانێت وڵات لە قەیرانەکان رزگاربکات.\nخۆپێشاندانەکانی لوبنان لە ناوەڕاستی مانگی 10ی ساڵی 2019وە دەستیپێکردووە و تاوەکو ئێستا بەردەوامییان هەیە، لە سەرەتا جێگای سەرنج بوو بەوەی کە ژمارەیەکی زۆر لە ئافرەتان بەشدارییان تێدا دەکرد؛ خۆپێشاندەران بە میوزیک و سەما خۆپێشاندانیان دژی گەندەڵی و قەیرانەکانی وڵاتەکەیان دەکرد.\nسەعد حەریری، سەرۆکوەزیرانی پێشووی لوبنان لە 29-10-2019 بەهۆی خۆپێشاندانەکانەوە دەستلەکارکێشانەوەی خۆی راگەیاند.\n1.سه‌رۆكى پێشووى میسر له ته‌مه‌نى 91 ساڵى كۆچى دواى كرد\n2.لوبنان یه‌كه‌م حاڵه‌تى توشبوى كۆرۆنا تۆمار ده‌كات\n3.حه‌وت دۆسیه‌ى ئابورى ئاماده كراوه بۆ لوتكه‌ى عه‌ره‌بى ئه‌فریقى 2020\n4.له قه‌ته‌ر یه‌كه‌م حاڵه‌تى كۆرۆنا تۆماركرا


ئیمراڵی Archives - تۆڕی میدیایی خەڵک\nتۆڕی میدیایی خەڵک / ئیمراڵی\nخەڵك- ڕۆژنامەی بلۆمبێرگی ئەمریكایی، لە زاری بەرپرسە باڵاكانی توركیاوە بڵاویكردەوە"دەسەڵاتدارانی وڵاتەكە ئەبو حەسەن قورەیشی سەركردە نوێیەكەی داعش لە شاری ئیستەنبوڵی توركیا دەستگیركرا". بەرپرسانی توركیا وەك ڕۆژنامەكە باسی دەكات ڕایانگەیاندووە"سەركردە نوێیەكەی داعش لە دوایین هەڵمەتی هێزە ئەمنییەكان لە ئیستەنبوڵ دەستگیركرا، هێزەكانی پۆلیسی بنبڕكردنی تیرۆر و هەواڵگری، ئەو پیاوەیان دەستگیركرد و لەوبڕوایەدابوون كە سەركردەی گروپێكی جیهادییە، لە پاش كوژرانی سەركردەكەی داعش لە ئۆپەراسیۆنێكی ئەمریكایی لە شوباتی ڕابردوو، بۆیە زانیارییان لەبارەی دەستگیركردنەكەوە بڵاونەكردەوە لەبەر گرنگی بابەتەكە". ڕۆژنامە ئەمریكاییەكە نوسیویەتی"ماڵپەڕی OdaTV هەواڵی توركی، ناسنامەی دەستگیركراوەكەی ئاشكرا كرد كە ئەبو حەسەن قورەیشیی، بەبێ ئەوەی دەستەبەركردنی زانیارییەكان ڕوونبكاتەوە، بەڵام ڕاپۆرتەكانی پێشوو ناوێكی هاوشێوەی سەركردە نوێیەكەی داعشیان خستبووەڕوو". ڕۆژنامەكە دەڵێت"نەیتوانییەوە بەشێوەیەكی سەربەخۆ لێكۆڵینەوە لەسەر ناسنامەی پیاوە دەستبەسەركراوەوەكەوە بكرێت لەلایەن دەسەڵاتدارانی توركیا، بەڵام بەرپرسانی تورك سەرۆك ڕەجەب ئەردۆغان سەرۆكی وڵاتەكەیان لەوبارەەوە ئاگاداركردبۆوە". ماڵپەڕی OdaTVپێشبیمنی كردبوو، لەچەند ڕۆژی داهاتوودا دەستگیردنەكەی ڕابگەیەنرێت.\nئۆجەلان 23 ساڵ بەرگری لەنێو زیندان\nخەڵك- 15ی شوباتی 2022، 23 هەمین ساڵوەگەڕی دەستگیركردنی عەبدوڵڵا…


کوشتنی سولەیمانی، خۆپیشاندانەکان، و چارەنووسی عێراق لە 2021ـدا\nکات یەکی دوای نیوەشەوی ڕۆژی ٣ـی کانوونی دووەمی ساڵی بوو 2020، کاتێك هەواڵی ئەوە گەیشت کە فڕۆکەیەکی بێفڕۆکەوانی ئەمریکی کاروانێکی ئۆتۆمبێلی لە پایتەختی عێراق بەئامانج گرتووە، کە تیایدا پێشگۆیی ئەوە کرا جەنەراڵێکی باڵای ئێرانی کوژرابێت.\nعێراقییەکان ترسیان هەیە لەوەی تۆڵەی قاسم سولەیمانی لەسەر خاکی وڵاتەکەیان ئەنجام بدرێت.\nرۆژنامەنووس سەرنجی بابەتەکانی لەسەر عیراق و باکووری ئەفریقایە\nبەر لە هەڵاتنی خۆر، میدیای ناوخۆیی عێراق ئەوەی پشتڕاست کردەوە کە چەندان کەس و لایەن گومانیان لێکردبوو: قاسم سولەیمانی، جەنەراڵی باڵای ئێرانی لەنێو 10 قوربانییەکەی هێرشە کوشندەکەدا بووە، کە دواتر ویلایەتە یەکگرتووەکانی ئەمریکا ڕایگەیاند هێرشەکە بەشێك بووە لە ستراتیژییەتێکی فراوان بۆ پێشگرتن بە دوژمنان.\nتا ئەوکاتەی عێراق لەو بەیانییەدا ڕۆژی کردەوە، هەواڵەکە تەواوی جیهانی تووشی شۆك کردبوو، هەندێ عێراقییش شۆکەکەیان بەو هەستە بەروارد کرد کە لەکاتی لەسەر حوکم لادانی سەدام حوسێندا هەستیان پێکردبوو.\nپیاوێکی دانیشتووی بەغداد، کە نەیویست ناوی ئاشکرا بکات، وتی: "هەواڵەکە شتێك بوو نەتدەتوانی باوڕی پێ بکەیت - وا سەیری سولەیمانی دەکرا کە کەسێکی نەمر بێت، بەڵام مرد".\nلەوکاتەدا جیهان تەنیا سێ ڕۆژ بوو پێی خستبووە ناو ساڵی نوێوە. کوشتنی جەنەراڵێکی ئێرانی کە بەرپرسێکی بەرچاوی هەژموونی هەرێمیی تاران بوو، هەر زوو بووە سەرەتای ڕووداوگەلێکی دوورودرێژ کە لە ساڵی 2020ـدا عێراقیان هەژاند کە ڕەشنووسێکی پڕ کورتهێنانی ڕەخنەبارانکراوی بودجەی ساڵی 2021ـی وڵاتەکە دوایینی ئەو ڕووداوانە بوو.\nلەکاتێکدا خەریکە ساڵی 2020 بەکۆتا دێت، دۆکیۆمێنتی کاتیی بودجە پلانەکانی حکومەت بۆ بێبەهاکردنی دراوی ناوخۆیی و بڕینی مووچەی فەرمانبەران تووڕەیی هاووەڵاتیانی عێراقی لێکەوتۆتەوە.\nلە وڵاتێکدا کە تیایدا نزیکەی 90%ـی داهاتەکانی حکومەت لە نەوتەوە سەرچاوە دەگرێت، دابەزینی نرخەکان بووە هۆی دروستبوونی قەیرانی نەوت وڵاتەکەدا.\nمانگی ئۆکتۆبەر پڕۆگرامی پەرەپێدانی نەتەوە یەکگرتووەکان (UNDP) هۆشداریی دا لەوەی قەیرانی نەوتی هاوشان لەگەڵ کۆڤید-19 دەبێتە هۆی مەترسیی زیادبوونی نایەکسانی لە عێراق، هاوکات بەپێی خەمڵاندنی ڕاپۆرتێکی بانکی نێودەوڵەتییش 5 ملیۆن و 500 هەزار هاووەڵاتیی عێراق مەترسیی ئەوەیان لەسەرە تووشی هەژاریی ببن.\nلەمساڵدا، زیاتر لە ٤ ملیۆن فەرمانبەری عێراق رووبەڕووی ئاستەنگ و دواکەوتنی مووچە بوونەوە. بەڵام بەهۆی لاوازیی کەرتی تایبەتەوە، بەشێك لە هاووەڵاتییانی عێراق ناچار بوون بەشێوەیەکی سەرەکیی پشت بە حکومەت ببەستن بۆ بژێوییان.\nکریستین ڤان دێر تۆرن، سەرۆکی سندوقی عێراق بۆ خوێندنی باڵا، کە سندوقێکی قازانج نەویستە بەمەبەستی دروستکردنی دەرفەتەکانی خوێندن و دامەزراندن بۆ گەنجانی عێراق دامەزراوە، دەڵێت، "باری لاری هەنووکەی عێراق ناتوانرێت ڕاست بکرێتەوە".\nدەشڵێت، "عێراق دانیشتووانێکی زۆری گەنج و، کەرتێکی گشتیی تەواو ئاوساو و پڕی هەیە کە داهاتەکەی تەنانەت بەشی دابەشکردنی مووچەی هەنووکەشی ناکات، هەموو ساڵێکیش بەهۆی کەمبوونەوەی نرخەکانی نەوتەوە تەنانەت ڕێژەیەکی زۆر کەمی ئەو سەدان هەزار گەنجە دەچنە نێو هێزی کارەوە".\n" تەنیا یەك ڕێگەچارە بۆ ئەمە هەیە - پەروەردەکردن، ڕاهێنان و توانادارکردنی گەنجی عێراق تا بتوانێت دەستی بە کاری دیکە بگات ".\nوێڕای دەرکەوتنی بزنسە بازرگانیی سەرهێڵەکان و گروپەکانی وەبەرهێنان، بەڵام کەرتی تایبەتی عێراق بەدەست کەشێکی سیاسییەوە ناڵاندوویەتی کە تیایاندا بەڵێندەران بەردەوام بەهۆی خراپ ئیدارەدان و گەندەڵییەوە تووشی ئاستەنگ دەبنەوە.\nتا ئەوکاتەی کەرتی تایبەت بەلاوازی بمێنێتەوە، ملیۆنان عێراقی لەژێر ڕەحمی حکومەتدا دەمێننەوە، لەکاتێکدا حکومەتیش خەریکی جێبەجێکردنی پلانێکە بۆ کەمکردنەوەی مووچە وەك ڕێگەیەك بۆ قەرەبووکردنەوەی کورتهێنانی داراییی وڵاتەکە.\nلەهەمانکاتدا، دابەزینی بەهای دینار لە 1,182ـەوە بۆ 1,450 بەرامبەر بە یەك دۆلاری ئەمریکی توانای کڕینی خەڵکی کەم دەکاتەوە و بەشێکی مووچەکان لە بەها دادەماڵێت.\nسەرجەم ئەمانە دووچاری نائومێدیی بەرفراوانیش دەبنەوە چونکە عێراقییەکان لەنێو قەیرانێکی قووڵی داراییدا پێ دەنێنە نێو ساڵی نوێوە.\nموستەفا حەبیب، شرۆڤەکاری عێراقی دەڵێت، "لەوانەیە ئەوە توڕەیی خەڵك زیاد بکات، تا ئەوکاتەی دەبێتە شتێکی حەتمیی و بەری پێ ناگیرێت".\nلە کۆتاییەکانی ساڵی 2019ـدا، شکستی حکومەت لە پاراستنی ئابووریی شلۆقی عێراق و دابینکردنی خزمەتگوزاریی و دەرفەتی دامەزراندن گڕی خۆپیشاندانی بەکۆمەڵی خۆش کرد کە لە سەرانسەری وڵاتەکەدا بڵاو بوونەوە.\nبەپێی ڕاپۆرتی بانکی نێودەوڵەتی، کە تێیدا هاتووە پێشبینیی دەکرێت ڕێژەی بێکاریی گەنجان بۆ 36% و، ڕێژەی هەژارییش دوو هێندە و بۆ 40% بەرز ببێتەوە، دەکرێ نائارامیی لە ساڵی 2021ـدا ببێتە شتێکی حەتمی.\nئەوەی لە ئۆکتۆبەری ساڵی 2019ـدا وەك خۆپیشاندانی ئاشتیانە دەستیپێکرد، بەخێرایی بوو بە پێکدادانی تووندی نێوان هێزە ئەمنییەکان و خۆپیشاندەران.\nلە خاڵی لووتکەی ڕاپەڕینەکەدا، هێزەکانی دژە خۆپیشاندان و چەکدارانی میلیشیاکان پەنایان بۆ تەقەی ڕاستەوخۆ، نارنجۆکی گازی فرمێسک ڕێژ و ئەشکەنجە برد. تا کانوونی دووەم، ئاماری کوژراوان 600 کەسی تێپەڕاند.\nعەلی ئەلبەیاتی، لە کۆمیسیۆنی باڵای مافەکانی مرۆڤی عێراق ڕایگەیاند، " لێپێچینەوە لە تاوانبارانی توندوتیژیی خۆپیشاندانەکان و قەرەبووکردنەوەی قوربانیان یان خێزانەکانیان کاری هەرە لەپێشینەی حکومەتە ".\nتا ئەمڕۆ، هیچ کەس بەهۆی کوشتن، بریندارکردن و فڕاندنی هاووەڵاتییانی مەدەنییەوە لێپێچینەوەی لەگەڵدا نەکراوە.\nوێڕای سەرکوتکردنی توندوتیژ و زۆرەملێ، خۆپیشاندەران بەردەوام بوون لە داواکردنی دامەزراندن، خزمەتگوزاری و کۆتاییهێنان بە دەستتێوەردانی ئێران و ئەمریکا و، هەڵوەشاندنەوەی سیستەمی سیاسیی گەندەڵی عێراق.\nلە مانگی نۆڤەمبەری ساڵی ڕابردوودا، عادل عەبدولمەهدیی سەرۆك وەزیران دەستی لەکار کێشایەوە. موستەفا کازمی هاتە شوێنی عادل عەبدولمەهدی وەك سەرۆك وەزیران. هەندێك هیوایان دەخواست سەرۆك وەزیرانی نوێی پاڵپشتیکراو لەلایەن ئەمریکاوە ببێتە وەڵام بۆ میلیشیا پشت ئەستوورەکان بە ئێران، کە تا دەهات بەهێزتر دەبوون.\nحەوت مانگ دوای سوێندخواردنی موستەفا کازمی وەك سەرۆك وەزیران، یەکە ئەمنییەکانی سەر بە ئێران و میلیشیاکان بەردەوامن لە کارکردن بە پارێزبەندییەوە.\nلە هەوڵێکی نیشاندانی هێز و بازوودا لەلایەن حکومەتەوە، لەمانگی تەممووزدا 14 چەکداری کەتائیبی حیزبوڵڵای سەر بە ئێران بە تۆمەتی پلاندانان بۆ هێرشکردنە سەر فڕۆکەخانەی بەغدا دەستگیر کران، 13ـیان بەخێرایی ئازاد کران.\nسەجاد جیهاد، شرۆڤەکاری عێراق و ئەندامی ئەکادیمیای 'بناغەی سەدە' کە بارەگاکەی لە شاری نیویۆرکە، دەڵێت، "حکومەتی عێراق تا ئێستا نەیتوانیوە سەروەریی یاسا بەرقەرار بکات و ڕووداوەکانی ساڵی 2020ـیش قەبارەی ئاستەنگەیان دەرخست".\nوتیشی، "میلیشیاکان چەند هێندە زیادیان کردووە، بەردەوامییان داوە بە هێرشەکان دژی نێردە دیبلۆماسییەکان و پێگە حکومییەکان و، پەنایان بۆ کوشتن، توندوتیژی و فڕاندن بردووە بۆ کپکردنی دەنگی ڕەخنەگران".\nلە مانگی تەمموزدا، هیشام ئەلهاشمی، شرۆڤەکار و راوێژکاری ناسراوی حکومەت لەلایەن چەند چەکدارێکی نەناسراوەوە درایە بەر دەستڕێژی گوللە و کوژرا. لەسەر ئەم تاوانە هیچ کەسێك دەستگیر نەکرا، بەڵام زۆرینەی پەنجەکانی تۆمەت بۆ کەتائیب حیزبوڵڵا درێژ کران.\nجیهاد دەشڵێت، "وێڕای بەڵێنەکەی سەرۆك وەزیران کە دادپەروەریی خێرا بەرقەرار دەبێت، بەڵام لەڕاستیدا پێناچێت بکوژانی هیشام ئەلهاشمی دەستگیر بکرێن".\n"حکومەت لەپێشوودا ڕایگەیاندووە کە تاوانبارەکان عێراقیان جێهێشتووە، بۆیە شانسەکانی لێکۆڵینەوەیەکی ڕاستەقینە کە بگاتە ئەنجام لاواز دەردەکەون".\nسەرنج خستنەسەر عێراق\nلەماوەی کەمتر لە مانگێکدا، ئەگەر هەیە ئیدارەی نوێی جۆ بایدن لە ئەمریکا توانەوەی بەستەڵەك و کۆمەڵێك پەیوەندیی نێوان واشنتن و تاران بەخۆیەوە ببینێت.\nئەوەش لە بەرانبەردا، دەکرێت هێوربوونەوەی گرژییەکانی نێوان ئەمریکا و ئێرانی لە ناوەوەی عێراق لێبکەوێتەوە و توانای ئەوە بە بەغداد ببەخشێت کە سەرنج بخاتە سەر پرسە ئەمنیی و مرۆییە سەختەکانی دیکە، وەك زیادبوونی هێرشەکانی داعش، کشانەوەی چاوەڕوانکراوی 2,500 سەربازی ئەمریکا لە مانگی کانوونی دووەمدا و، گەڕانەوەی زیاتر لە 60,000 کەسی ئاوارە بۆ زێدی خۆیان کە ئەم ماوانەی دوایی لە کامپەکان نیشتەجێ بوون.\nلەم مانگەدا ڕێکخراوی هیومان رایتس وۆچ هۆشداریی دا لەوەی بڕیارەکەی بەغدا بۆ داخستنی کەمپی ئاوارەکانی عێراق نیشتەجێبووان بۆ ئاوارەیی و هەژاریی ڕاپێچ دەکات.\nدەکرێت موستەفا کازمیی سەرۆك وەزیران گوشاری کردبێت بۆ ڕاگواستنێکی خێرای خەڵکانی ئاوارە، ئەوەش وەك هەوڵێك بۆ داخستنی سەرجەم کامپەکان بەر لە هەڵبژاردنە گشتییەکان کە وابڕیارە لە مانگی تەمموزدا بەڕێوە بچن.\nئەنجامدانی هەڵبژاردنی پێشوەخت داخوازییەکی سەرەکی خۆپیشاندەران بوو. بەڵام ڕاپرسییەکی ئەم مانگەی ئینستیتیوتی قازانج بەویستی 'کۆماری نێودەوڵەتیی' دەری خستووە "نائومێدیی بەرفراوان لەبارەی داهاتووی وڵاتەکە و بێمتمانەیی بە سیستەمە سیاسیەکەی هەیە".\nبەپێی ئەنجامی ڕاپرسییە سەرتاسەرییەکە، 52%ـی بەشداربووان پێیانوایە دۆخی هەنووکەی دیموکراسی "زۆر خراپ بووە" لەکاتێکدا 86%ـیان پێیانوابووە عێراق لە بەرژەوەندیی هەندێ گروپی تایبەت ئیدارە دراوە. 62%ـش ڕایان وابووە دەنگدان گرنگ بووە.\nئەو ئاستەنگانەی لە ساڵی 2008ـدا دووچاری عێراق دێنەوە ئەگەر هەیە بەربەستی زیاتر دروست بکەن لە ڕێکخستنی هەڵبژاردنەکانی ساڵی داهاتوو.\nلەئێستادا، هاووەڵاتییانی عێراق لە چاوەڕوانیی یەکەم ساڵیادی کوشتنی قاسم سولەیمانییدان، هەندێ بەرپرسی عێراقیش پێشبینیی هێرشی نوێی گروپە پاڵپشتیکراوەکان لەلایەن ئێرانەوە دەکەن کە تیایاندا ئەمریکا بەئامانج بگرن.\nلە ماوەی پێشوودا، بەپێی ڕاپۆرتە هەواڵییەکان، کونسوڵخانەی ئەمریکا ڕایگەیاند بەشێك لە ستافەکەی دەکشێنێتەوە، ئەو کشانەوەیەش تا کاتی دوای ساڵیادی کوشتنی قاسم سولەیمانی درێژە دەکێشێت.\nلە ڕۆژی 16ـی دیسەمبەردا، ئایەتوڵڵا عەلی خامنەیی، ڕابەری شۆڕشی ئیسلامیی ئێران لە کۆبوونەوەیەکدا لەگەڵ خێزانی قاسم سولەیمانی، بەڵێنی تۆڵەی دوپاتکردەوە و وتی، ئەمریکا باجی ئەو فڕۆکە بێفڕۆکەوانە دەدات کە فەرماندە قاسم سولەیمانیی کوشت.


بۆ کۆچ؟ بە شی یەکەم\nکۆچی لاوانی کورد لە باشور دوو پاڵنەری سەرەکی هەیە: پاڵنەری ناوخۆیی و پاڵنەری دەرەکی. سەرەتا باس لە پاڵنەری ناوخۆیی دەکەین.\nهۆکار و پاڵنەری سەرەکی کۆچی بە لێشاوی لاوان ئابورییە. دەبێت بە ووردی قسە لە سەر ئابوری بکەین. هەندێک دەڵێن کوردستان ئابوری نیە، چونکە بەرهەمهێنانی نیە، بەڵام ئەم دیدە ڕاست نیە. ئابوری لە سەردەمی ئەمڕۆدا بە شێوەیەکی بەرفراوان لە کەرتی خزمەتگوزاریدایە یان ئابوری خزمەت. بە پێی دیدی ئێمە هەموو ئاڵوگۆڕێکی مرۆیی بۆ دابینکردنی پێداویستییەکان کردەیەکی ئابورییە. بەم پێیە هەرێم ئابوری هەیە و هەروەها سیستەمی ئابوریشی هەیە.\nسیستەمی هەرێم بە یەکێک لە هۆکارە سەرەکیەکانی ئەم شەپۆلەی کۆچ دادەنێین لە کوردستان. شیکاریکردنی سیستەمی ئابوری هەرێم کە سیستەمێکی دیفاکتۆیە لە بڕی ئەوەی سیستەمێکی پلانڕێژکراوبێت هەندێک سەختە.\nتوێکاری سیستەمی ئابوری هەرێم.\nسیستەمی ئابوری هەرێم بە چەندین چەمکی حازربەدەستی بیرلێنەکراوە باسکراوە، وەک سیستەمی سۆشیالیستی، کرێخۆری یان رێنتییەر، یان لە هەندێ دۆخدا، کلیپتۆکراسی، حوکمی چەتە. بەڵام سیستەمی ئابوری هەرێم لەوە ئالۆزترە بە چەمکێک یان ناونیشانێک وەسفبکرێت بە تایبەتی کاتێک کە بەشی زۆری ئەم وەسفانە، وەک ڕەخنە یان بەشێک لە ململانێی هێزەکان بەکاردێت، کەواتە زیاتر بەشێکە لە خیتاب، نەک دەستنیشانکردنێکی زانستی.\nسەرەتا، سیستەمی ئابوری هەرێم یەک شێوەنیە. بەڵکو فرە شێوەیە. ئەوەی لێرەدا باسی دەکەین زیاتر ئابوری حکومەتە. لە درەوەی ئەم ئابورییە ئابوری نافەرمی بونی هەیە، ئابوری دەرەکی یان نێودەوڵەتی کە خۆی لە کۆمپانیا بیانیەکاندا دەبینێتەوە، هەروەها ئابوری ئاینی یان خێر.\nئابوری حکومەت بریتیە لە دەست بە سەراگرتنی داهاتی گشتی وڵات و بەکارهێنانی بۆ مەبەستی حوکمڕانی. ئەم حکومڕانییە خۆی لە بوارەکانی حیزب و حکومەتدا دەبینێتەوە. ئەو سیستەمەی کە لێرەدا بەڕێوە دەچێت تێکەڵێکە لە ئابوری کۆماند، command economy کە ڕەگی دەگەڕێننەوە بۆ نازییە ئەڵمانییەکان Befehlswirtschaft ، ئابوری سۆڤیەتیش بە هەمانشێوە بوو. لە سەرەتادا ئابوری نەمساوی Otto Neurath پەرەی بە ئەم چەمکە دا، وەک جۆرێک لە ئابوری بێ-پارە.\nبە کورتی ئابوری کۆماند یانی پێچەوانەی ئابوری بازاڕ. ئابورییەک کە دەوڵەت یان حکومەت تیایدا ئەکتەری هەرە سەرەکییە. ئابوری کۆماندی هەرێم، لە سەر بنەمای ئابوری کرێخوری وەستاوە. ئابوری کرێخۆری، ڕەیعی یان رێنتییەر، ئەو ئابورییە کە داهاتەکەی لە کرێوە سەرچاوە دەگرێت. لە ڕابوردودا کرێی عەقار و زەویی بوە، لە ڕۆژگاری ئەمرۆدا بە گشتی کرێی سامانە سروشتییەکانە. وڵاتانی خاوەن سامانی سروشتی، سامانە سروشتییەکەیان دەدەن بە کۆمپانیاکانی ئەو بوارە و لە بەرامبەردا کرێیان لێ وەردەگرن. ئەو کرێیە دەبێتە سەرچاوەی سەرەکی داهاتی حکومەت و ئیتر بە پێی پێداویستی حکومەت، ڕەنگە حکومەت پێویستی بە کۆکردنەوەی باج نەبێت لە کردە ئابورییەکانی دانیشتوانی. لە هەمانکاتدا حکومەت دەتوانێت بڕێکی ئەوەندە لە خەڵک لە ڕێگای کاری کەرتی گشتییەوە ڕازی بکات کە بتوانێت پشتیان پێ ببەستێت بۆ حوکمڕانی وڵات.\nهەمومان چیرۆکی ئەم جۆرە ئابورییە و لایەنە باش و خراپەکانی دەزانین. یەکێک لە ئەو کەرتانە کە بە خێراییەکی گەورە گەشەی کردوە کەرتی چەکدارییە. چەکدار بە هەموو شێوازەکانییەوە، ژمارەیان نزیکەی حەوت سەد هەزار کەس دەبن لە کوردستان. دەرئەنجامی ئەمە کۆتایی لادێی و کەرتی کشتوکاڵ و زۆر بواری تر بوو.\nشێوازێکی تری ئابوری لە هەرێم ئابوری نیولیبرالیزمی حیزبییە. لە جێگاکانی تری ڕۆژهەڵاتی ناوەراست چەمکی نیولیبرالیزمی تایفی بەکاردێت، بەڵام بۆ هەرێم زیاتر نیولیبرالیزمی حیزبی ڕاستترە. خۆی کرۆکی نیولیبرالیزم مارکێت یان بازاڕە. ئەم چەمکە لە دونیای ئاگایی کوردیدا ڕون نیە. بازاڕ یان مارکێت جۆرێکە لە ڕێکخستنی کۆمەڵایەتی و سیاسی و ئابوری. کرۆکی ئەم فەلسەفەیە ئەوەیە کە بازاڕ ناوەندێکە کە خۆی خۆی ڕێکدەخات. کاتێک بازاڕ ئەم سروشتەی هەیە ئەوا نابێت کەس دەستوەردانی تیادا بکات. ئەم جۆرە لە فەلسەفەیە لە حەفتاکانی سەدەی ڕابوردوو لە سەردەستی خەڵکانکی وەک هایەک و ملتۆن فریدمان و ئەوانی تر گەشەی کرد. بە کورتی نیولیبرالیزم جۆرێکە لە فیتیشیزم لە گەڵ بازاڕدا.\nبونی بازاڕ بە کرۆکی ئابوری و مرۆیی و کۆمەڵایەتی ئێمە، وەرچەرخانێکی گەورەیە لە ژیان و ژیاری ئێمەدا.\nکۆمەڵگای ئێمە هەتا ئاستێکی زۆر کۆمەڵگایەکی نابازاڕی بوو. نابازاڕی یانی پارە یان سامان کرۆکی هەموو بون و بەهاکان نەبوو. مرۆڤ بە هەبونی سامان مرۆڤبونی نەدەپێورا. هەژار و دەوڵەمەند دەچونە هەمان جێگا. خەڵک کەلتوری هاوکاری و بەشکردن و پێکەوەیی هەبوو. کاسوسێ نمویەکی بچوک بوو کە لە منداڵیما هەمانبوو، کاتێک خواردنێکی خۆشمان هەبوایە لە گەڵ دراوسێکانماندا بەشمان دەکرد. بەڵام گەشەی کەلتوری بازاڕ یانی دروستبونی لێکدابڕان، ڕکەبەری، زاڵبون بە سەر ئەویتردا. لە کۆمەڵگای بازاڕدا، لێرەدا بۆ ئەم چەمکە دەگەڕێمەوە بۆ ئابوریناسی مەزن، کارل پۆلانی، پلەبەندی مرۆڤەکان دەستپێدەکات. مرۆڤەکان پەیوەندییەکی دڕندانە لە گەڵ یەکتردا دەبەستن. پەیوەندییەک لە سەر بنەمای نمایش و دەرخستنی من هەمە و تۆ نیتە، من خاوەندارم تۆ نەخێر. من سەرکەوتووم. یان ئەوەی لە ناو عەوامدا باوە، خۆی گرت. کە یانی ئەوانی تر، هێشتا لەرزۆکن و خۆیان نەگرتوە.\nکاتێک توێژێک لە خەڵک بە تایبەتی لاوان، لە دەرەوەی ئەم سیستەمە گەورە دەبن و ناتوانن بێنە ناوییەوە، ئەوا توڕە و ناڕازی دەبن. دیارە سیاستی توڕەیی لە کوردستان بوارێکی ترە کە باسی لێوە نەکراوە. ئێستا توڕەیی جۆرێکە لە بازرگانی سیاسی.\nڕەنگە زەقترین نمونەی نیولیبرالیزمی بێ زەو ق بێ بەزەیی جادی پۆزەکە بێت. هەبونی جادەیەکی وەها، دەرخەری ئەوەیە کە کۆمەڵگای ئێمە چێژ دەبینێت لە نمایشی نابەرابەری، نادادپەروەری هەروەها نایەکسانی. دیارە بە گەڕانەوە بۆ کارل پۆلانی لە ئەوە تێدەگەین کە هەژار دروستکردن یەکێکە لە بنەماکانی کۆمەڵگای بازاڕ. بەبێ هەژاران کە بە کرێی کەم کاری سەخت بکەن سیستەمەکە بەڕێوە ناچێت. بەڵام کەس نایەوێت هەژار بێت. کەواتە شەڕێک هەیە لە هەناو سیستەمەکەدا. ئەم دۆخە لە زۆر کۆمەڵگا ئەوروپییەکان بە سیستەماتیک کراوە. بۆ نمونە لە ئەڵمانیا و نەمسا لە تەمەنی یانزە ساڵی منداڵان تاقیدەکرێنەوە کە بۆ چ جۆرێک لە قوتابخانە بچن. زۆرینەی مناڵی کۆچبەران دەچنە ئەو قوتابخانانەی کە بۆ کاری دەستی ئامادەیان دەکات. لە بەر هەژاری زمان و کەلتور.\nلێرەوە بە شێوازێکی سیستەماتیک توێژی کۆچبەر بۆ سەردەمێکی زۆر لە وەبەرهێنانی عەقڵی دادەبڕن.\nنیولیبرالیزمی حیزبی جۆرێکی تایبەتە لە نیولیبرالیزم. ئەگەر بە گشتی نیولیبرالیزم یانی کشانەوەی حکومەت یان دەوڵەت لە بازاڕ، ئەوا نیولیبرالیزمی حیزبی مانای جیاوازی هەیە. دەکرێت نیولیبرالیزمی حیزبی وەها پێناسە بکەین. بریتیە لە هەڵسورانی بازاڕ بە سودی حیزب، بە دەر لە دەسەڵاتی حکومەت. دیارە حکومەت لە سیستەمی نیولیبرالیزمدا بە تەواوی لە دەرەوەنیە، جگە لە باج، حکومەت کاری ڕێکخستن، چاودێری، تەندروستی کاڵا، ژینگە، دژایەتی قۆرغکاری و زۆر کاری تر دەکات، بەڵام لە نیولیبرالیزمی حیزبیدا ڕێگە بە ئەمان نادرێت.\nئەم سێ شێوازی ئابوری لە کوردستان، نافەرمی، کۆماند لە گەڵ نیولیبرالیزمی حیزبی، لە پەیوەندییەکی گرژدان لە گەڵ یەکتردا. ئەوەی زیاتر ئەم قوڕەی خەستکردەوە بە بن بەست گەیشتنی ئابوری کۆماند یان حکومییە. ئابوری کۆماند سەودایەک بوو لە نێوان سیاسەت و ئابوریدا. نوخبەی سیاسی دەسەڵاتدار، ئەوەیان بە خەڵک دەگوت، وەرە سەر بە من بەو ببە بە فەرمانبەر لە دەزگایەکی حکومەتدا (پێویست بونی تەزکییە بۆ دامەزراندن بەڵگەی ئەم پرۆسەیە). حکومەتی هەرێم بە هەموو پێوەرێک کەمتر لە دوو سەد هەزار کەسی دەوێت بۆ ئەوەی وەک کاتژمێری سویسری بەڕێوە بچێت، بەڵام هەڵاوسانی ئەمە لە پێناو ئامانجی سیاسیدایە.\nلە بەشەکانی تردا دێینە سەر بوارەکانی تر کۆچ


په‌رتوکا پیرۆز » مزگینیا یوحەننای » به‌شێ 4\nئاخفتنا عیسای ل گەل ژنكەكا سامەری\nفەریسیان بهیست كو عیسا ژ یوحەننای پتر مرۆڤان دكەتە شاگرد و تافیركرنێ دكەت،\nهەر چەندە عیسای ب خۆ تافیركرن نەدكر، لێ شاگردێن وی دكر.\nدەمێ عیسای ئەڤ چەندە زانی[a] ، دەڤەرا یەهودیایێ هێلا و دیسان قەستا جەلیلێ كرەڤە.\nپێدڤی ژی بوو ئەو د سامەریایێ را دەرباز ببیت.\nگەهشتە باژێڕەكێ سامەریایێ دگۆتنێ سوخار، نێزیكی وی ئەردی بوو، ئەوێ یەعقوبی دایە كوڕێ خۆ یوسڤی،\nبیرا یەعقوبی ژی ل وێرێ بوو. عیسا ژ رێڤنگیێ وەستیا بوو، ئینا ل سەر لێڤا بیرێ روینشت، دەمژمێر نێزیكی دوازدەی نیڤرۆ بوو.\nژنكەكا سامەری هات دا ئاڤێ ببەت. عیسای گۆتێ: «كا هندەك ئاڤێ بدە من، دا ڤەخۆم.»\nشاگردێن وی چووبوونە باژێڕی، دا خوارنێ بكڕن.\nئینا ژنكا سامەری گۆتێ: «چەوا تۆ داخوازا ئاڤێ ژ من دكەی؟ تۆ جوهی و ئەز ژنكەكا سامەریمە.» چنكو جوهی تێكهەلیا سامەریان ناكەن.\nعیسای بەرسڤا وێ دا و گۆتێ: «ئەگەر تە دانا خودێ زانیبا و ئەگەر تە زانیبا كا كیە دبێژیتە تە: ‹ئاڤێ بدە من،› تۆ دا ژێ داخواز كەی و ئەو دا ئاڤا ژیانێ دەتە تە.»\nژنكێ گۆتێ: «ئەزبەنی، تە چ ئامان نینن و بیر یا كویرە. ئەڤجا تۆ دێ وێ ئاڤا ژیانێ ژ كیڤە ئینی؟\nما تۆ ژ بابێ مە یەعقوبی، ئەوێ ئەڤ بیرە دایە مە، مەزنتری؟ ئەوا وی ب خۆ و كوڕێن وی و كەوالێن وی ئاڤ ژێ ڤەخواری.»\nعیسای بەرسڤ دا و گۆتێ: «هەر كەسێ ژ ڤێ ئاڤێ ڤەخۆت دێ تێهنی بیتەڤە،\nلێ ئەوێ ژ وێ ئاڤا ئەز ددەمێ ڤەخۆت، ئەو چ جاران تێهنی نابیت. ئەو ئاڤا ئەز ددەمێ، د وی دا دێ بیتە كانیەكا ئاڤێ، كو بزێت و ژیانا هەروهەر بدەت.»\nئینا ژنكێ گۆتێ: «ئەزبەنی، وێ ئاڤێ بدە من، داكو تێهنی نەبم و ئێدی نەهێمە ڤێرێ داكو ئاڤێ بكێشم.»\nعیسای گۆتێ: «هەڕە و گازی هەڤژینێ خۆ بكە و ڤەگەڕە ڤێرێ.»\nژنكێ بەرسڤ دا و گۆت: «من هەڤژین نینە.» ئینا عیسای گۆتێ: «تە راست گۆت دەمێ تە گۆتی: ‹من هەڤژین نینە.›\nچنكو تە پێنج هەڤژین هەبوون، ئەوێ نوكە تە هەی، نە هەڤژینێ تەیە. تە ئەڤە راست گۆت.»\nژنكێ گۆتێ: «ئەزبەنی، ئەز یا دبینم كو تۆ پێغەمبەری!\nبابكالێن مە ل ڤی چیای پەرستن دكر و هوین دبێژن، جهێ كو پێدڤیە مرۆڤ پەرستنێ لێ بكەت، ل ئورشەلیمێیە.»\nئینا عیسای گۆتێ: «باوەر ژ من بكە خانم، دەمەك دێ هێت، كو هوین دێ بابی[b] پەرێسن، لێ نە ل ڤی چیای و نە ل ئورشەلیمێ.\nهوین[c] وی دپەرێسن، یێ هوین نەنیاسن، لێ ئەم[d] وی دپەرێسین، یێ ئەم دنیاسین، چنكو قورتالبوون ژ نك جوهیان دهێت.\nلێ دێ دەمەك هێت، كو نوكەیە، پەرستڤانێن راستەقینە ب گیان و راستیێ، بابی دپەرێسن، چنكو باب ل وان دگەڕیێت، یێن هۆسا وی دپەرێسن.\nخودێ گیانە و پێدڤیە ئەوێن وی دپەرێسن، ب گیان و راستیێ پەرستنێ بكەن.»\nژنكێ گۆتێ: «ئەز دزانم كو مەسیح[e] »، ئەوێ دبێژنێ یێ زەیتكری[f] ، «دێ هێت. دەمێ ئەو بهێت، دێ بۆ مە هەمی تشتان دیار كەت.»\nعیسای گۆتێ: «ئەز ئەوم، ئەوێ كو ل گەل تە دئاخڤیت.»\nهنگی شاگرد گەهشتن و گوهشین دەمێ وان دیتی ئەو یێ ل گەل ژنكەكێ دئاخڤیت. لێ كەسێ ژ وان نەگۆت: «تە چ ژێ دڤێت؟» یان «بۆچی تۆ ل گەل وێ دئاخڤی؟»\nئینا ژنكێ جەڕكێ خۆ هێلا و ڤەگەڕیا باژێڕی و گۆتە خەلكی:\n«وەرن، مرۆڤەكی ببینن كو هەمی ئەو تشتێن من كرین، گۆتنە من. ئایا چێدبیت ئەو مەسیح بیت؟»\nئەڤجا ژ باژێڕی دەركەفتن و هاتنە نك وی.\nد وی دەمی دا، شاگردان هیڤی ژێ دكرن و دگۆتنێ: «رابی[g] ، تشتەكی بخۆ!»\nلێ گۆتە وان: «من خوارنەكا هەی ئەز بخۆم، كو هوین نزانن چیە!»\nئینا شاگردان گۆتە ئێكودوو: «ئەرێ كەسەكی تشتەكێ خوارنێ بۆ ئینایە؟»\nعیسای گۆتە وان: «خوارنا من ئەوە كو ئەز ب حەزا وی بكەم یێ ئەز هنارتیم و كارێ وی ب دویماهی بینم.\nما هوین نابێژن: ‹هێشتا چوار هەیڤ بۆ دروینێ یێن ماین›؟ ئەڤە ئەز دبێژمە هەوە: چاڤێن خۆ ڤەكەن و ببینن كو زەڤیێن زەر بووین و دەمێ دروینا وان یێ هاتی!\nپالەیێ دروینێ ژی یێ كرێیا خۆ وەردگریت و بۆ ژیانا هەروهەر یێ بەرهەمی كۆم دكەت، دا تۆڤچین و پالەیێ دروینێ پێكڤە دلخۆش ببن.\nل ڤێرێ ئەو گۆتن راستە یا دبێژیت: ‹ئێك دچینیت و ئێكێ دی ددرویت.›\nمن هوین هنارتن، دا وی بدروین یێ هوین پێڤە نەوەستیاین. هندەكێن دی یێن وەستیاین و هوین بەرهەمێ وەستیانا وان دچنن.»\nگەلەك ژ سامەریان باوەریێ دئینن\nگەلەك ژ سامەریێن وی باژێڕی، باوەری پێ ئینا، ژ بەر ئاخفتنا وێ ژنكێ، یا شاهدەیی ددا، كو: «وی هەمی ئەو تشتێن من كرین، گۆتنە من.»\nدەمێ سامەری هاتینە نك وی، داخواز ژێ كر كو ل نك وان بمینیت. ئەو ژی دوو رۆژان ما ل وێرێ.\nگەلەكێن دی ژ بەر ئاخفتنا وی، باوەری پێ ئینا\nو گۆتنە ژنكێ: «ئێدی نە ژ بەر ئاخفتنا تە، ئەم باوەریێ دئینین، لێ چنكو مە ب خۆ بهیست و ئەم دزانین كو ب راستی ئەڤە قورتالكەرێ جیهانێیە.»\nساخكرنا كوڕێ كاربدەستێ پاشای\nپشتی وان هەردوو رۆژان، ژ وێرێ چوو جەلیلێ.\nعیسای ب خۆ شاهدەیی دابوو، كو پێغەمبەرەكی د باژێڕێ خۆ دا رێز نینە.\nدەمێ گەهشتیە جەلیلێ، خەلكێ وێ پێشوازی لێ كر، چنكو هەر تشتێ وی ل جەژنا دەربازبوونێ ل ئورشەلیمێ كری، وان دیتبوو، ژ بەر كو ئەو ژی هاتبوونە جەژنێ.\nعیسا جارەكا دی هاتە قانایا جەلیلێ، ئەو جهێ ئاڤ لێ كریە شەراب. ل وێرێ كاربدەستەكێ پاشای هەبوو، كوڕێ وی ل كەفەرناحومێ یێ نەساخ بوو.\nدەمێ بهیستی كو عیسا ژ یەهودیایێ یێ هاتیە جەلیل، چوو نك و هیڤی ژێ كرن، كو خواركەڤیتە كەفەرناحوم و كوڕێ وی ساخ بكەت، چنكو ل بەر مرنێ بوو.\nوی دەمی عیسای گۆتێ: «هوین باوەریێ نائینن تا هوین نیشانان و مەندەهۆشیان نەبینن.»\nكاربدەستێ پاشای گۆتێ: «ئەزبەنی، بەری زاڕۆكێ من بمریت، وەرە!»\nعیسای بەرسڤا وی دا: «هەڕە، كوڕێ تە یێ ساخە.» ئەڤجا زەڵامی باوەر ژ وێ ئاخفتنێ كر یا عیسای گۆتیێ و چوو.\nدەمێ ئەو ب رێ دچوو، هندەك بەنیێن وی گەهشتنێ و گۆتنێ كو كوڕێ وی یێ ساخە.\nئینا پرسیار ژ وان كر: «كیژ دەمژمێرێ، باشبوونا وی دەست پێ كریە؟» ئەوان گۆتێ: «دوهی دەمژمێر ئێكی پشتی نیڤرۆ، تایێ ئەو بەردا.»\nهنگی بابێ كوڕكی زانی، كو ئەو دەمژمێر بوو، یا عیسای گۆتیێ: «كوڕێ تە یێ ساخە.» ئەڤجا وی و خەلكێ مالا وی هەمیان باوەری پێ ئینا.\nئەڤە نیشانا دوویێ بوو عیسای كری، پشتی دەركەفتنا وی ژ یەهودیایێ بۆ جەلیل.\na. 4:3 د زمانێ یونانی دا رستەیا ‹دەمێ عیسای زانی› ل دەستپێكا ئایەتا ئێكێیە.\nb. 4:21 ئانكو خودێ\nc. 4:22 مەبەست پێ خەلكێ سامەریێیە.\nd. 4:22 مەبەست پێ جوهینە.\ne. 4:25 ب یونانی ‹مەسیا›یە.\nf. 4:25 ل فەرهەنگۆكێ بنێڕە.\ng. 4:31 ئانكو مامۆستا


سێ هەڵەی باو لە پەروەردەی مناڵان‌دا\n4/8/2019 10:06 AM\nهەندێک هەڵەی باو لە شێوازی ڕاهێنانی مناڵاندا لە لایەن دایک و باوکەکانەوە دێته ئاراوە کە ڕاستەخۆ لەسەر داهاتووی ئەم مناڵانه کاریگەری دائەنێت. لە درێژەی ئەم بابەتەدا ئاماژه به 3 هەڵەی باو ئەکەین کە ئەنجام دانەکەیان ئەگەری داهاتوویەکی باش لە مناڵەکانتان زەوت ئەکات.\n1- دایک و باوکەکان هەموو پێداویستییەک بۆ مناڵەکانیان دابین ئەکەن و هیچیان لێ چاوەڕوان ناکەن. ئەم شێوازی ڕاهێنان و پەروەردەیه مناڵ تەوەزەل ئەکات و ئیتر لە بەرامبەر هیچ بابەتێکدا خۆی به بەرپرس نازانێت. کەوابوو واباشترە به پێی تەمەن و ئەو لێهاتووییانەی وا مناڵ لە خۆی نیشانی ئەدات ئەرک و بەرپرسایەتی پێ بسپێرین.\n2- دایک و باوکەکان تەنیا سۆز و خۆشەویستی بەرامبەر مناڵەکەیاندا ئەنوێنن و لە نیشان دانی دەسەڵاتی خۆیاندا لاوازن. ئەوان هەوڵ ئەدەن به کەمی ئەرک و بەرپرسایەتی به مناڵەکانیان بسپێرن و ناتوان لە بەرامبەر ئەواندا بڵێن "نا". لە دۆخێکی ئاوەهادا مناڵ هەرچی وتی ئەبێ بێ ئەملاولاو جێبەجێ بکرێت و ئەمەش کێشە بۆ داهاتووی مناڵەکە دروست ئەکات.\n3- دایک و باوکەکان ناتوانن پرەنسیپ و بایەخەکانی خۆیان بچەسپێنن و کەسایەتی مناڵ زۆرتر لە ژێر کاریگەری کەشی دەروەی خێزان دایه. بەڵام ئەبێ وشیار بین کە ئەم بابەته لە سەردەمی ئێستادا کە جیهانی ئینتەرنەت و تۆڕە کۆمەڵایەتییەکان هەموو قوژبنەکانی گرتووە، مەترسییەکی زۆر ئەخاته سەر پەروەردەی مناڵان.


سوپای عێراق حەمدانیە لە بۆمب پاکدەکاتەوە\nسەربازێکی عێراقی ئینجیل دەخوێنێتەوە لە کەنیسەیەکی قەزای حەمدانیەی تازە رزگارکراو، باشوری خۆرهەڵاتی موسڵ، کە زۆرینەیان مەسیحین. [خاوەنی وێنە: هێزە تایبەتەکانی عێراق]\nهێزەکانی عێراق شەقامەکانی قەزای حەمدانیە، باشوری خۆرهەڵاتی موسڵ، لە بۆمبی نەتەقاوە پاکدەکەنەوە، لە ئامادەکارییاندا بۆ گەڕانەوەی دانیشتوانی، بەرپرسان بە دیارونایان وت.\nئەو قەزایەی پارێزگای نەینەوا، کە شوێنی خەڵکێکی سریانی مەسیحییە، لە 23 تشرینی یەکەمدا ئازادکرا، دوای دوو ساڵ لە حوکمی "دەوڵەتی ئیسلامی لە عێراق و شام" (داعش)، کە تیایدا زۆرینەی کەنیسەکانی ناوچەکە تێکدران یان سوتێندران.\nبەڕێوەبەری پۆلیسی نەینەوا وەسیق حەمدانی بە دیارونای وت: "کارکردن بەردەوامە بۆ گەڕاندنەوەی سەقامگیری بۆ حەمدانیە، بە کردنەوەی بنکەی پۆلیسی قەزاکە."\nئەو داوای لە دانیشتوان کرد بگەڕێنەوە ماڵەکانی خۆیان لە بەشە ئازادکراوەکانی پارێزگاکە.\nوتی: "داواتان لێدەکەم بگەڕێنەوە و ئەو شتانە بنیاتبنێنەوە کە تیرۆستانی داعش تێکیانشکاندون، چونکە شارەکان تەنها بە هێزی خەڵکی خۆیان دروستدەکرێنەوە."\nوتی بەرپرسیارێتی هێشتنەوەی ناوچە ئازادکراوەکان دەکەوێتە سەرشانی پۆلیسی نەینەوا، حەشدی خێڵەکی و هێزە خۆجێیەکان، داوای لە دانیشتوان کرد "هاریکاریی هێزە ئەمنیەکان بکەن لە رۆژانی ئایندەدا و پشتیان بگرن".\nوتیشی: "ئاسایش بەرپرسیارێتیەکی دەستەجەمعیە و هەموان پێویستە هاریکاری یەکتربن بۆ جێگیرکردنی سەقامگیری و رێگرتن لە گەڕانەوەی تیرۆریزم."\nپاککردنەوەی ناوچەکە، پێشکەشکردنی خزمەتگوزاری\nحەمدانی وتی هێزە ئەمنیەکان بەردەوامن لە پاککردنەوەی قەزاکە لە مین و بۆمبی چێنراو کە لەلایەن چەکدارانی داعشەوە دانراون لەکاتی هەڵاتنیاندا لە ناوچەکە.\nوتیشی هەر کە راگەیەندرا ناوچەکە لە پاشماوەی بۆمبی شەڕ پاککراوەتەوە، دەتوانرێت هەوڵی گەڕاندنەوەی خزمەتگوزاری دەستپێبکات.\nفەرماندەی لیوای 35ی رزێپۆشی کەتیبەی 5ی تانك موقەدەم عومەر عادل وتی یەکە ئەندازیاریەکانی سوپای عێراق لە لیوای 35ی رزێپۆش کاردەکەن بۆ پاککردنەوەی شارەکە لە پاشماوەی شەڕ، مین و بۆمبی دەستکرد لادەبەن و تونێلەکانی داعش دەڕوخێنن.\nبە دیارونای وت: "هەر یەکەم هەفتە دوای رزگارکردنی قەزاکە، تیمە ئەندازیاریەکان زیاتر لە 300 ئامێری تەقینەوەیان پوچەڵکردەوە، 20 ئۆتۆمبیلی بۆمبڕێژکراویان تەقاندەوە و بە دەیان تونێلیان روخاند کە لەلایەن گروپەکەوە لێدرابوون بۆ شاردنەوەی جوڵەکانیان لە شارەکەدا."\nوتی: "هێزەکانی عێراقیش کاریان لەسەر دەستەبەرکردنی گەیاندنی پاڵپشتی و دیاریکردنی هێڵی سنوریی کردبوو، لەگەڵ تەواوی هێزە عێراقیەکانی دیکە لە ناوچە و شارۆچکە نزیکەکان بۆ بەردەوامیدان بە رەوتی شەڕەکە و بەهێزکردنی پەیوەندیگرتن."\nئەندامی ئەنجومەنی پارێزگای نەینەوا داود جوندی بە دیارونای وت کە حکومەتی خۆجێی "کاردەکات بۆ کەڵەکەکردنی هەوڵەکان بۆ گەڕاندنەوەی خزمەتگوزاریەکان پێش گەڕانەوەی خەڵکی بۆ شارەکە".\nوتی ئەمەش پاکردنەوەی پاشماوە و داروپەردوی سەر شەقامەکان لەخۆدەگرێت، لەگەڵ بەگەڕخستنەوەی تۆڕەکانی ئاو و سیستەمی ئاوەڕۆ و چاککردنەوەی هێڵەکانی کارەبا.


دکتۆرە جوان ئیحسان: وەزارەتی دەرەوە نادرێت بە کورد\nلە دوای ئەوەی بەرهەم ساڵح بە سەرۆکی عێراق هەڵبژێردرا، عادل عەبدولمەهدی ڕاسپارد بۆ پـێکهێنانی حکومەتی نوێی وڵاتەکە.\nلەو بارەیەوە دکتۆرە جوان ئیحسان ئەندامی پەرلەمانی عێراق لەسەر لیستی یەکێتی نیشتمانی کوردستان دەڵێت "کەسایەتی عادل عەبدولمەهدی لە لایەن شیعە و کورد و عەرەبی سونەشەوە گونجاوە، ئەگەر لایەنە سیاسیەکان بەربژاریان کردبێت، یاخود لە نێو ماڵی شیعەوە."\nپەیوەندی نێوان یەکێتی و پارتی دوای ململانێیان لەسەر پۆستی سەرۆک کۆمار، چی بەسەر دێت؟ لەو بارەیەوە جوان ئیحسان وتی "ڕەنگە ساردبوونەوەی تێبکەوێت، بەڵام پۆستێک نابێتە ئەو هۆکارە، هێشتا یەکێتی خۆمان بە دۆست وهاوپەیمانی پارتی دەزانین."\nئەگەرێک هەیە کە پارتی بە 21 کورسییەوە بەشداری لە حکومەتی عێراقیدا نەکات، ئەم پەرلەمانتارەی یەکێتی، ئەوە بە موجازەفە ناودەبات "پارتی دیموکرات گەورەترین حیزبی عێراقییەو خاوەنی مێژوویەکی کۆنەو پشک داری سەرەکییە لە دروستکردنی عێراقی نوێدا، لە ئەگەری بەشداری نەکردنیان، هەرچەندە بە دووری دەزانم بڕیاری وا بدەن، کاردەکاتە سەر نائارامی سیاسی لە عێراق و هەرێمیش، هیچ لایەکیش ئەوە ناخوازێت."\nسەبارەت بەو پۆستانەش کە پشکی کورد بووە، ئایا پۆستەکانی پارتی دیموکرات یەکێتی کاندیدی بۆیان دەبێت، ئایا پۆستی وەزارەتی دەرەوە کە لە کابینەکانی پێشوو بەدەستی کوردەوە بووە، ئەگەر هەیە کورد بەدەستی بهێنێتەوە. لەو بارەیەوە دکتۆرە جوان دەڵێت "مەحاڵە پۆستی وەزارەتی دەرەوە بدرێت بەکورد، بەڵکو دەدرێتە کەسایەتییەکی عەرەب وەک ئەوەی زۆربەی خەڵکی عێراق لە نەتەوەی عەرەبە."\nوتووێژ لەگەڵ دکتۆرە جوان ئیحسان


کاریگەرترین رێگا بۆ وازهێنان لە جگەرەکێشان دۆزرایەوە\nhunar 23/06/2018 - 15:33 بڵاوکراوەتەوە لە هەواڵ/تەندروستی\nبەگوێرەی نوێترین لێکۆڵینەوە، بەکارهێنانی جگەرەی ئەلیکترۆنی (ڤەیپ) یارمەتی وازهێنان لە جگەرەکێشان دەدات و زیانی زۆر کەمتریشی هەیە.\nشارەزا و پرۆفیسۆرانی زانکۆی ئەنگلیای بەریتانی ئاشکرایان کردووە، ئەو کەسانەی جگەرەی ئەلیکترۆنی بەکاردەهێنن، ناتوانن جارێکی دیکە بگەڕێنەوە سەر جگەرەی ئاسایی چونکە تام و بۆنی ئەو جگەرە ئەلیکترۆنییانە، جگەرەی ئاسایی لەپێش چاوی جگەرەکێشه‌كان دەخەن.\nکایترین نۆتلێی، دکتۆر لە بەشی پزیشکی زانکۆی ئەنگلیا، تاقیکردنەوەی لەسەر 40 کەسی جگەرەکێش کردووە و لە ئەنجامدا چەند ئەنجامێک بڵاودەکاتەوە.\nلە لێدوانکیدا بۆ رۆژنامەی سەنی بەریتانی، ئەو پزیشکە لەبارەی توێژینەوەکەی گووتی: "ئەوانەی بە رێکەوت جگەرەی ئەلیکترۆنیان تاقیکردۆتەوە، ئەگەر نیازی وازهێنان لە جگەرەشیان نەبووبێت،جگەرەی ئاساییان وازلێهێناوە و جگەرەی ئەلیکترۆنییان دەستپێکردووە".\nپزیشکەکە دەشڵێت: "جگەرەی ئەلیکترۆنی جێگرەوەیەکی درێژ خایەنی جگەرەی ئاساییە و زیانی کەمتریشە".\nلە لایەکی دیکەوە، رێکخراوی تەندروستی گشتی ئینگلتەرا، توێژینەوەیەکی بەفراوانی ئەنجامدا و ئاشکرای کرد،"جگەرەی ئەلیکترۆنی بە رێژەی 95% زیانی کەمترە لە جگەرەی ئاسایی، ئێستا باشترین و دیارترین رێگایە بۆ وازهێنان لە جگەرە بەشێوەیەکی هەمیشەیی".\nلە توێژینەوەکەی ئەو رێکخراوە ئەوەش ئاشکراکراوە، بەکارهێنانی جگەرەی ئەلیکترۆنی هەم هەرزانتر و هەم چێژبەخشترە بۆ ئەوانەی لەسەری بەردەوام دەبن".\nهەربەگوێرەی توێژینەوەیەکی دیکەی بەریتانی کە لەلایەن سەنتەری توێژینەوەی ئینگلتەرا بۆ رووبەڕووبونەوەی شێرپەنجە ئەنجامدراوە، "جگەرەی ئەلیکترۆنی نیکۆتینیان تێدایە و هۆکاری ئالوودەبوونن، بەڵام تەندروسترن لە جگەرەی ئاسایی و بەرپرسیارنین بۆ ئەو زیانە گەورانەی توتنی جگەرەی ئاسایی دووچاری جگەرەکێشه‌كانی دەکەن".


جیاوازیی نێوان پێداچوونەوەکانی «قوبادی» - ویکیپیدیا، ئینسایکڵۆپیدیای ئازاد\nجیاوازیی نێوان پێداچوونەوەکانی «قوبادی»\nوەک پێداچوونەوەی ١١:٢٧، ٢٨ی ئابی ٢٠١٨\nوەک پێداچوونەوەی ١١:٢٥، ٢٨ی ئابی ٢٠١٨ (دەستکاری)\nوەک پێداچوونەوەی ١١:٢٧، ٢٨ی ئابی ٢٠١٨ (دەستکاری) (پووچەڵکردنەوە)\n=== '''عەشیرەتی قوبادی''' === ئەم عەشیرەتە یەکێکە لە عەشیرەتە گەورە و گرنگەکانی جافی جوانڕۆ و چەندین تیرە و خێڵ و بنەماڵەی جیا جیا دەگرێتە خۆ. ڕۆڵەکانی قوبادی بەگشتی خەڵکانێکی تێگەیشتوو و ئازا و بە ئینساف و ھەقپەروەر و ڕەسەنن و، چەند سەرۆکێکی لێھاتوو و ناسراویان تێدا ھەڵگەوتووە وەک: قوباد بەگ؛ خانای قوبادی؛ سەید احمد بەگ؛ موئمین بەگ؛ امیر خان بەگ؛ یارحسین بەگ؛ خانلەر بەگ؛ کەیخسرەو بەگ.▼\n=== '''عەشیرەتی قوبادی''' ===\n▲ئەم عەشیرەتە یەکێکە لە عەشیرەتە گەورە و گرنگەکانی جافی جوانڕۆ و چەندین تیرە و خێڵ و بنەماڵەی جیا جیا دەگرێتە خۆ. ڕۆڵەکانی قوبادی بەگشتی خەڵکانێکی تێگەیشتوو و ئازا و بە ئینساف و ھەقپەروەر و ڕەسەنن و، چەند سەرۆکێکی لێھاتوو و ناسراویان تێدا ھەڵگەوتووە وەک: قوباد بەگ؛ خانای قوبادی؛ سەید احمد بەگ؛ موئمین بەگ؛ امیر خان بەگ؛ یارحسین بەگ؛ خانلەر بەگ؛ کەیخسرەو بەگ.\nزێدی قوبادییەکان دەکەوێتە نێوان، زێدی ڕۆستەم بەگیی جوانڕۆییەکانەوە (لە باکووری ڕۆژھەڵاتەوە)، زێدی وەڵەبەگی لە باشووری ڕۆژئاواوە، زێدی قەڵخانی لە باشوورەوە، ناوچەی ئەزگڵە و زێدی باوەجانی و سنووری عێراق لە ڕۆژئاواوە.\nلە ھاویناندا دەچوونە ناوچەکانی ڕووباری ئاب و ناراو و بەنیگەز و بازان و ملە ترشکە، لە زستانانیشدا کۆچیان بۆ ناوچەکانی گاڕێ و ئەزگڵە و گاوارە و قەیتول و دەربەندە ھۆڵ دەکرد.\nوەرگیراو لە «https://ckb.wikipedia.org/wiki/تایبەت:MobileDiff/582566»


11 وڵاتى سێ کیشوەر لەم مانگەدا خۆپیشاندان و ناڕەزایی خەڵکیان بەخۆوە بینى، کە پاساوەکانیان جۆراوجۆر بوون، بەڵام دیارترینیان خراپى دۆخى هاوڵاتییان و شکستى سیاسەتى حکومەتەکان بوو.\nهەڵمەتى ناڕەزاییەکان لە هۆنگ کۆنگەوە دەستیپێکرد، کاتێک هاوڵاتیان دژى یاساى ڕادەستکردنى تاوانباران بە چین وەستانەوە، لە خۆپیشاندانێکدا کە توندوتیژى لێکەوتەوە و چەند لایەنێکى نێودەوڵەتى ئیدانەى توندوتیژییەکانیان کرد، هەروەها مشتومڕى زۆرى لە تۆڕە کۆمەڵایەتییەکان لێکەوتەوە.\nهەروەها لە ئەندەنوسیا خوێندکاران بەردەوامن لە ناڕەزاییەکانیان لەبارەى گۆڕانکارییە پێشنیازکراوەکانى یاساى سزادان.\nبەڵام لە عێراق و لوبنان، داواکارى خۆپیشاندەران باشکردنى دۆخى ژیانى خەڵک و دۆخى ئابورى بوو، خۆپیشاندانەکانیش لەو دوو وڵاتە توندوتیژییان لێکەوتەوە، تا ئێستاش حکومەتەکانى ئەو دوو وڵاتە لەهەوڵى دۆزینەوەى دەرچەدان بۆ دەرچوون لە قەیرانەکە.\nهەر لەچوارچێوەى عێراقدا، شارەکانى هەرێمى کوردستان چەندین خۆپیشاندانیان بەخۆوە بینى، لەدژى هێرشەکانى تورکیا بۆ سەر ڕۆژئاواى کوردستان.\nلە ئەمریکاى لاتینیش، چەند وڵاتێک گردبونەوەى ناڕەزاییان بەخۆوە بینى، لە ئیکوادۆر هەزاران کەس دژى سیاسەتى کەمکردنەوەى خەرجى ناڕەزاییان دەربڕى، هەروەها لە چیلى هەزاران کەس گردبوونەوە دژى خراپى دۆخى دارایی.\nبازنەى ناڕەزاییەکان هایتیشى گرتەوە، بەشێک لە هاوڵاتیان دژى حکومەت رژانە سەر شەقام و پێکدادان لەنێوان خۆپیشاندەران و هێزە ئەمنییەکان روویدا، لە نوێترین ڕووداودا کە ئەو وڵاتەى هەژاند و قەیرانێکى مرۆیی دروستکرد.\nوڵاتانى ئەوروپاش بێبەش نەبوون لە خۆپیشاندان، هەزاران کەس لە هەرێمى کەتەلۆنیا گردبونەوە و جەختیان لەسەر داواکانیان بۆ سەربەخۆیی کردەوە، ئەوەش گرژى لێکەوتەوە.\nلە فەڕەنساش چەند خۆپیشاندانێک بەڕێوەچوون، لەلایەن هێلەک زەردەکان و بەشێک لە هاوڵاتیانى دیکەوە دژى رەگەزپەرستى و دیاردەى ئیسلامۆفۆبیا.\nلە ڕوسیاش، مۆسکۆى پایتەخت بووە گۆڕەپانى دەربڕینى ناڕەزایی دژى دەستگیرکردنى چالاکوانان. هەروەها لە هۆڵەندا جوتیاران ناڕەزاییان دەربڕى دژى سیاسەتى حکومەت لەبارەى کەشوهەواوە کە بەوتەى ئەوان زیانى پێگەیاندوون.\n14:33 سێ شه‌ممه 28 كانونی دووه‌م 2020\n13:33 سێ شه‌ممه 28 كانونی دووه‌م 2020\n08:27 یه‌ك شه‌ممه 16 شوبات 2020\nشەوێکی ئاگراوی لە تەحریر.. خۆپیشاندەران ئاگری خێمەکانیان بە دەست دەکوژێننەوە (وێنە و ڤیدیۆ)


وەرزی ڕاوەماسی دەستپێدەکاتەوە\nلە کۆنگرەیەکی ڕۆژنامەوانیدا، ڕۆژی دووشەممە بەڕێوەبەری ڕاگەیاندنی پۆلیسی دارستانی سلێمانی دەستپێکردنەوەی وەرزی ڕاوەماسی ڕاگەیاند و ئامار و چالاکییەکانیانیان لە ماوەی سێ مانگی ڕابردوودا کە ڕاوەماسیی تێدا قەدەغە بووە بڵاوکردەوە.\nهێمن کەمەرخان، بەڕێوەبەری ڕاگەیاندنی پۆلیسی دارستانی سلێمانی لە کۆنگرەیەکی ڕۆژنامەوانیدا ئاماژەی بەوە کرد کە ئەمشەو هاوڵاتیان لە کاتژمێر ١٢ی شەوەوە دەتوانن دەستبکەنەوە بە ڕاوەماسی.\n"بەپێی ئەو فەرمانەی کە بۆ ئێمە هاتووە دیارە لە کاتژمێر ١٢ی شەو، واتە شەوی ١٤ لەسەر ١٥،[ماسیگرەکان] دەتوانن تۆڕەکانیان هەڵبدەن و بەیانی تۆڕەکانیان هەڵگرنەوە."\nلە سێ مانگی ڕابردوودا کە ڕاوەماسیی تێیدا قەدەغە بووە دەیان کەس ڕێنماییەکانیان شکاندووە و هەستاون بە ڕاوکردنی ماسی و لەلایەن پۆلیسی دارستانی سلێمانییەوە ڕووبەڕووی یاسا کراونەتەوە.\n"٩٢ هاوڵاتی لەسەر سەرپێچیکردنی ڕاوکردنی ماسی دەستگیرکراون و ڕووبەڕووی یاسا کراونەتەوە. چەندین کەرەستە دەستیببەسەرداگیراوە و بە سەدان ماسی لە تۆڕەکان کراونەتەوە و گەڕێندراونەتەوە بۆ دەریا و دەریاچەکان و چەندین بەلەم و ئۆتۆمبێل و ماتۆڕسکیل دەستیان بەسەرداگیراوە."\nهەروەها لەبارەی جۆری ڕاوکردنی ماسییەوە هێمن کەمەرخان، بەڕێوەبەری ڕاگەیاندنی پۆلیسی دارستانی سلێمانی وتی "لە هەموو کات و ساتەکاندا ڕاوکردنی ماسی بە تەزووی کارەبا، بە زەهر، بە ماشە، بە تی ئێن تی، واتە بەهەموو جۆرەکانی تەقەمەنی قەدەغەیە و ئێمە داواکارین لە هاوڵاتیانی خۆشەویست کە پابەندبن بە ڕێنماییەکانی بەڕێوەبەرایەتی پۆلیسی دارستانی سلێمانییەوە."\nهەموو ساڵێک و لە وەرزی زاوزێی ماسییەکاندا لە هەرێمی کوردستاندا و بۆ نزیکەی سێ مانگ ڕاوکردنی ماسی قەدەغە دەکرێت و هەرکەسێک سەرپێچی ڕێنماییەکان بکات ڕووبەڕووی یاسا دەکرێتەوە.


بۆچی ده‌نووسیت؟ – Knwe.org\nسەرەکی » ئەدەب - سێبەر و سایە » بۆچی ده‌نووسیت؟\nئەمە ئەو پرسیارەیە كە چەندان جار لە ئەدیبان و نووسەران كراوە و چەندان وەڵامی جیاوازیشیان داوەتەوە، بەڵام لەم بابەتەدا بەشێوەیەكی جیاواز هەم پرسیارەكە ئاراستە كراوە و هەم وەڵامەكانیش بە ئاراستەیەكی جیاوازدا دەڕۆن و تینووێتی ئەو كەسە ناشكێنن كە پرسیارەكە ئاراستە دەكات. ئەوەی مایەی سەرنجە پرسیارەكە ئاراستەی نووسەرێكی خەیاڵیی كراوە و ئەویش هەرچی دەكات ناتوانێت لە وەڵامی نووسەرانی دیكە دەربازبێت، لەلایەكی دیكەوە وەڵامەكان زیرەكی و وریایی ئەو كەسە دەردەخەن كە پرسیارەكەی ئاراستە كردووە، بۆیە پێم خۆش بوو ئەم بابەتە تەرجەمە بكەم، چونكە خوێنەر لە رێی وەڵامەكانەوە وەڵامی گەلێ لە نووسەرانی چنگ دەكەوێت.\n*دەكرێت رستەكەی فریدریك نیتشە دووبارە نەكەیتەوە، بیربكەیتەوە و خۆت وەڵام بدەیتەوە؟\n-دەنووسم، بۆ ئەوەی وێنەیەكی تازە سەبارەت بە جیهان بێنمە ئاراوە.\n*دەكرێت قسەكەی نەزار قەببانی دووبارە نەكەیتەوە و خۆت وەڵام بدەیتەوە؟\n-دەنووسم، بۆ ئەوەی دنیایەكی باشتر دروست بكەم. بەلای كەمەوە بۆ خۆم.\n*دەكرێت بەگشتی قسە نەكەیت؟\n-دەنووسم، بۆ ئەوەی جیهان ناچار بكەم بیربكەنەوە.\n*دەتوانیت قسەكەی جان پۆل سارتەر دووبارە نەكەیتەوە؟\n-دەنووسم، چونكە هەست دەكەم ئەمە تەنیا ئیشە كە بۆی خولقاوم. دەمەوێت بە نووسین گوزارشت لە خۆم بكەم. دەمەوێت پێشبینی ئایندە بكەم. دەمەوێت خۆم نەدەمە دەست شتی سواوی رۆژانە و هەڵوێستی گشتی و هەڵوێستی تایبەتی خۆمم هەبێت و لەو فەزایەدا هەناسە بدەم.\n*دەتوانیت قسەكانی مارتین هایدگەر دووبارە نەكەیتەوە؟\n-دەنووسم، بۆ ئەوەی رووبەڕووی شتی بازاڕیی و پووچی ببمەوە و لە دژیان راپەڕم.\n*دەكرێت قسەكانی ئەلبێر كامۆ دووبارە نەكەیتەوە؟\n-دەنووسم، بۆ ئەوەی هەبم، بۆئەوەی بوونم نیشانەی هەبێت، خونچەی هەبێت.\n*نەخێر، نەخێر، خەریكە هانا بۆ دیكارت دەبەیت!\n-دەنووسم، چونكە هەست دەكەم پەنجەرەیەكم بەسەر ئەو دیمەنانەدا دەڕوانێ كە تەنیا خۆم دەیانبینم. نیگایەكی تایبەتیم هەیە، وێنەی تایبەتیم هەیە. لەگەڵ ئەو مرۆڤەی كە خۆم دەیخوڵقێنم.\n*فەروغی فەرەخزادیش ئەمانەی گوتوە.\n-دەنووسم، لەوانەیە ساڵانێكی زۆر پاش ئێستا، كەسێك دەست بداتە كتێبەكەم و بیخوێنێتەوە و كاری تێبكات، بەو شێوەیە منیش زیندوو دەبمەوە. دەتوانم بە ژمارەی ئەو كەسانەی من دەخوێننەوە و ئەو دڵانەی خۆشیان دەوێم زیندوو ببمەوە و جارێكی تریش بژیم. دەنووسم بۆ ئەوەی وجودی فانیی بخەمە ناو قاڵبی نەمریی وشەكانەوە. لە شێوەیەكەوە خۆم دەگۆڕم بۆ شێوەیەكی تر. لە بەدەن و فیزیكەوە خۆم دەگۆڕم بۆ فیكر و وشە. چونكە كتێب شتێكی مادیی نییە، كاتێ تۆ دەبیتە كتێب، تەنانەت كاتێ دەبیتە ئەو كتێبەی لە زەمانی خۆتدا خوێنەری نییە، هەمیشە هیوایەكی گەورە هەیە، هیوایەك هەیە كە لە ئایندەدا مایەی سەرنجە و ئەگەری ئەوە هەیە رۆژێك لە رۆژان كەسێك بە قووڵیی لێم تێبگات و وشەكانی من بڵێتەوە، ئەمەش خۆی لە خۆیدا نەمرییە. من دەنووسم بۆ ئەوەی بەردەوام بم. دەنووسم و دادەهێنم بۆ ئەوەی لە چوارچێوەی زەمەنێك دەرچم و پەیوەست بم بە چەندان زەمەنەوە و چەندان زەمەن بژیم. لەوانەیە ئەو خەونەم نەیەتەدی، بەڵام وزە و توانام هەیە و هەوڵ و تەقەلای بۆ دەدەم، ئەمە پاڵنەرمە و وزە و ورەم پێدەبەخشێت. من لای خۆمەوە ئاوا مەرگم شیكردۆتەوە. واتە هەوڵدان لە پێناوی نەمرییدا و تەنانەت ئەگەر ئایندە ئەوە بسەلمێنێ من سەركەوتوو نەبووم، ئەوە شتێكە كە پاش مەرگم دەسەلمێنرێت و ئیتر بەلای منەوە گرنگ نییە، بەڵام هەتا لە ژیاندا بم پەیوەستە بە منەوە، من بەم فكر و بیركردنەوەیەوە ژیاوم و بە زیندوویی ژیاوم. بەم پێیە دەنووسم بۆ ئەوەی لەپێناوی گۆڕینی بەدەنم بە رۆحێكی نەمر تێبكۆشم و ئەمەش ترسی مەرگ لەلای من كەم دەكاتەوە.\n*بەمیهرەبانییەوە ئەمەت لێ قبووڵ دەكەم. جگەلەوەی كە وتت كتێب كاڵایەكی مادیی نییە و ئەم رستەیە بۆ حیكایەتە تەواو نەكراوەكەی ستیفان مالارمێ بوو واتە (ئەزموونی مەرگ و چیرۆك) یان بۆ وتارەكەی (جۆرج پۆلێت) كە بە وەسفی ئەوە كتێبەكەی دەستپێدەكات، بەڵام باقیەكەی بەرهەمی قووڵبوونەوەكانی خۆت بوو.\n-تۆ چەند دنیا بەگران هەڵدەگری. مرۆڤ بەرهەمی ئەو شتانەشە كە دەیانخوێنێتەوە. راستە مرۆڤ دەبێت سەرچاوەی قسەكانی بڵێت، كە تۆ ئەو زەحمەتەت كێشا و سەرچاوەكانت وت، بەڵام بەشێوەیەكی گشتی كاتێ من یەك یەك ئەو رستانەم وت، ئیتر رستەكان هی ئەوان نەبوون، كاریگەرییەكانی خۆم بوون. ئەو كاریگەرییانە بوون كە لەسەر من جێیان هێشتووە. ئیتر وەكو بەشێكیان لێهاتووە لە بیركردنەوەكانی من. بەم پێیە قسەی هەر كەسێك بن كاتێك دەبن بە بەشێك لە بیركردنەوەی من ئیتر هی منن. چ خەوشێكی تێدایە نەزار قەببانی دەڵێت: شیعر بۆ گۆڕینی وێنەی جیهانە و منیش قبووڵی بكەم. یان سارتەر بڵێت: ئەدەب بۆ ئەوەیە كە جیهان ناچار بكەین قووڵ ببنەوە. یان هایدگەر بڵێت: دەرچوون لە هەڵوێستی گشتی بەرەو تاك هەڵوێستیی و دروستكردنی ماهیەت. یان نیتشە بڵێت: دەنووسم چونكە ناچارم. هیچ خەوشێكی تێدا نییە. بۆچی خودی نیتشە كەم سوودی لە حافز و گۆتە و پینداریوس وەرگرتووە؟ كاتێ دەڵێت: «هەمان ئەو كەسە بە كە هەیت» رستەكەی پینداریوس شاعیری كۆنی یۆنان دووبارە دەكاتەوە. «حیكمەتی شادان»یش كە حیكمەتی حافز و خیامە و نیتشەش لەمە بێئاگا نەبووە. هیچ مرۆڤێكی گەورە بە تەنیا گەورە نابێت، دێت سوود لە میراتی شارستانییەتێك وەردەگرێ و چەند جوانیشە ئایا ئەگەر نیتشە نەیگوتایە «هەمان ئەو كەسە بە كە هەیت» ئێمە ئەمڕۆ هەر پینداریوس-مان دەناسی؟\n*سوودیان لێ وەربگرە، بەڵام وەكو ئەم دێڕە شیعرە دەڵێت:» (چو خواهی كە نامت بود جاویدان-مكن نام نیك برزگان نهان) واتە (لەبەرئەوەی دەتەوێت ناوت نەمر بێت- ناوی باشی گەورەكان مەشارەوە) یان وریا و ئاگاداری كۆپی رایت بە.\n-بەم بەیانییە سوپاست دەكەم بۆ رێنماییە بێكوتاییە ئاكارییەكانت، بەڵام بیرت نەچێت كاتێ ئەم قسانە راستن كە من رستەكان لە جێگایەكی رەسمیدا بڵێم یان بیاننووسم، ئاخر مرۆڤ لەگەڵ خۆشیدا قسە بكات سەرچاوەی دەوێت؟\n*هەموو شتێك لە خودی مرۆڤەوە دەستپێدەكات و لە دەرەوە بڵاو دەبێتەوە. ناڵێم سوودیان لێ وەرمەگرە یان بەكاریان مەهێنە، بێگومان بەكاریان بێنە، بەڵام لەناو قسەكانتا ئاماژە بەوە بدە ئەم قسەیە یان هاوشێوەكەی پێشان كێ كردوێتی. ئەمە دەبێتە هۆی ئەوەی ئەگەر رۆژێك لە رۆژان دەقئاوێزانێك لە بەرهەمەكەتدا بێت، یان لە جێگایەكدا بیركردنەوەت لە بیركردنەوەی كەسێكەوە نزیك بێت یان بەرهەمی كەسێك لەبەرهەمی تۆوە نزیك بێت، خەوشێك دروست نەبێت و نەبێتە هۆی دڵتەنگیی.\n-كام دڵتەنگیی؟ من ئەگەر قسەكانم لەسەر زمانی كەسانی دی بێت و لە بەرهەمی كەسانی تردا بیان بینم زۆر خۆشحاڵ دەبم، چونكە دەزانم كاریگەرییم هەبووە و ئەو كەسە لەو ساتەوەختەدا دەستخۆشیی لە من كردووە. تێڕوانینی من بۆ ئەم مەسەلەیە پۆزەتیڤە. نازانم بۆچی هەندێ كەس بێتاقەت دەبن لەوەی وێنەكانیان لە ئیشی كەسانی تردا دەبینن. لەوانەیە لەبەر ئەوەبێت وا هەست دەكەن نكۆڵییان لێدەكرێت، لەبەرچاو ناگیرێن، بەڵام من ئەو هەستەم نییە. هەست دەكەم ئەو كەسە دەستخۆشیم لێدەكات و بە زمانێكی تایبەت پێم دەڵێت بەرهەمەكەم ئەوەندە بەهای هەبووە كە ئەویش حەزی كردووە یان كۆپی بكات یان بەهەمان شێوە وێنەیەكی هاوشێوەی بكێشێت. بەهەرحاڵ من لەم رووەوە ئەمە بە نیشانەی زیندوویی بەرهەمێك دەزانم و ئەوەش دەزانم سەرچاوەی سەرەكیی هەرگیز نكۆڵیی لێناكرێت، تەنانەت دە ساڵ یان بیست ساڵیش كەس لێی نەپرسێتەوە و تۆزی لێ بنیشێت.\nرێك وەكو شیعرەكانی (شەهرامی شەیدایی- شاعیر و نووسەر و وەرگێڕێكی ئێرانییە) كە هەم وەكو ناوەڕۆك و خەمەكانی و وێنە جوان و نوێكانی بەڵام بەشێوەیەكی سەیر فەرامۆش دەكرێ و بێدەنگیی لێ دەكرێت. ئەم بێدەنگییانە دەشكێنرێن چونكە هەر ساتەوەختە و هەر زەمەنە عاشقانی نوێی ئەدەب دێنە ئاراوە و عاشقانی نوێ دەچن لێكۆڵینەوە دەكەن و ئەنجامی لێكۆڵینەوەكانیان بڵاودەكەنەوە و نیگاكان ئاراستەی شاعیرێك دەكەن كە ماوەیەكە فەرامۆش كراوە. هەڵبەتە ئەمەش رووداوێكی سەیر و سەمەرە نییە. فریدریك هوڵدەرلین دوای حەفتا و ئەوەندە ساڵ لە ئەڵمانیا دەخوێنرێتەوە، ئەویش لە رێگەی عاشقێكەوە بە ناوی مارتین هایدگەر. بەم پێیە نیگەرانی ئەو سوود لێوەرگرتنانە مەبن كە خۆی لە خۆیدا دیاردەیەكی نێگەتیڤ نییە و لە راستیدا جۆرێكە لە تەئیدكردنی توانا و دەسەڵاتی ئەوی دیكە و كاریگەریی ئەوە. بێگومان ئەدەب مەیدانی جەنگ نییە و ئەوەی نووسەرێك كارت تێبكات یان تۆ كار لە نووسەرێكی دیكە بكەیت شتێكی ئاساییە، كەس نییە بتوانێت لاف و گەزافی ئەوە لێبدات یەكسەر لە خەو هەڵساوە، هیچی نەخوێندۆتەوە، هیچی نەدیوە، هیچی نەبیستووە و یەكسەر دەستیپێكردووە. هەمیشە كەسانی تر دەستیان هەیە لە ئەزموونەكانی ئێمەدا. لەم رووەوە دەبێت ئەمە قبووڵ بكەین و شوكرانە بژێر بین و رێگای خۆمان تەی بكەین و دەست لەوە هەڵگرین كە ئینسانەكان بكەین بە دوو گروپەوە گروپێكی چاك و گروپێكی خراپ، گروپێكی كاریگەر و گروپێكی كارتێكراو.\n*نوقتە. بێگومان نابێت هەمیشە قسە بكەیت و بەبێ هۆ درێژدادڕیی بكەیت.\nسەرنج: ئەم بابەتە ناوی نووسەری لەسەر نییە، بەناوی (مدیریت)ی گۆڤارەكەوە نووسراوە.


کۆماری ئیسلامی دەیهەوێ “حقارەتێکی” بێ کۆتایی بە یەکیەتی بکات. مەجید حەقی – Peshmergekan\nقەت لەبیرم ناچێت کاتی خۆی لە ٢٧/٧/٢٠٠١ کاتێک لە کۆیە بە کراسێکی زەرد دەگەڕام، “ئاسایش’ی کۆیە منی گرت و دوای پرسوجۆیەکی زۆر منیان بە هۆی ئەوەی بەشێوەی نایاسایی لەوێ بووم جەریمە کرام. کاتێک وتم کە من دوێنێش لێرەبووم و ئەوە مانگێکە لێرەم و تا ئێستا چەندین جار پاسپۆرتم نیشانی ئێوە داوە، وتیان ئەمجارە بێ یاسایی هاتوویت و دەبێ جەریمە بدەیت و جارێکی دیکەش بۆت نیە بێتیە لێرە. دواتر کە لای برادەرێکم گلەیی کرد، بە منی وت دەبێ “شوکری خوا بکەی” کە نەکوژراوی. ئەوکات تێگەیشتنی قسەی ئەو کەسە بە ئەزموونەم بۆم زەحمەت بوو، ئێستا زۆر شوکردارم.


وەزارەتا نەفتا عێراقێ: خۆنیشاندانان باندۆری لسەر بەرهەم و شاندنا نەفتێ نەبوویە\nوەزارەتا نەفتا عێراقێ ڕاگەهاند، خۆنیشاندانێن باژاڕێن عێراقێ باندۆری لسەر ئاستێ بەرهەمئینان و شاندنا نەفتێ نەبوویە.\nئەڤرۆ دووشەمبێ، (١٨مژدارا ٢٠١٩ێ)، عاسم جیهاد، پەیڤدارێ وەزارەتا نەفتا عێراقێ بۆ کەنالا ئاڕ تی یا ڕوسی ڕاگەهاند، هەرچەندە بەشەک ژ کێلگەهێن نەفتێ یێن عێراقێ ل نێزیک وان باژاڕانە ئەوێن کو خۆنیشاندان تێدا دهێنە کرن، لێ خۆنیشاندانان باندۆری لسەر ئاستێ بەرهەمئینان و شاندنا نەفتێ نەبوویە.\nبەحسا وێ یەکێ ژی کر، " ژ بلی داخستنا چەند ڕێیان کو بەرەڤ کێلگەهێن نەفتێ دچن، چ شتەکێ دی ڕوونەدایە و خۆنیشاندەر هشیارن و زەرەرێ ب کێلگەهێن نەفتێ ناگەهینن، ئەو تنێ داخوا ڕەخساندنا دەلیڤەیا کاری و خزمەتگوزاریان دکەن، ئەو ژی مافێ وانە".\nئەڤە ژی د دەمەکێ دایە، ئەڤرۆ خۆنیشاندەران ل باشورێ عێراقێ ڕێیا پێنج بەندەر و کێلگەهێن نەفتێ ل باشورێ عێراقێ داخستیە و ڕێ ژی ب کرێکارێن پارزینگەهێن کەربەلا نەدایە بچنە سەر کارێن خۆ.\nهەڤدەم، خۆنیشاندەرێن بەسرە بەندەرا ئوم قەسر ل باشورێ وەلاتی گرتیە و، وێ یەکێ ژی باندۆری لسەر لهەڤگۆهەڕتنا بازرگانی ب ڕێژەیا٥٠% دروستکریە.\nلگۆڕەی ئاماران زێدەتر ژ ٣٠٠ خۆنیشاندەران ژ ئۆکتۆبەرا دەربازبووی هاتنە کوشتن و زێدەتری ١٥ هزار وەلاتیێن دی ژی برینداربوون، ب ڤێ یەکێ ژی پشتی ژ ناڤچوونا ڕژێما سەدام حسێنی، ئەڤە یەکەمین خۆنیشاندانا هۆسا مەزنە ل عێراقێ ڕوودابیت.


پێنج ڕووداوی مێژوویی لە زنجیرەی یاریی تەختە پاشاییەکاندا\nوەرزی هەشتەمی زنجیرەی یاریی تەختە پاشاییەکان دەستی پێکرد و ژمارەی بینەرانی ئەڵقەی یەکەمی، کە لە 14ی پەریلدا پەخش کرا، تەنیا لەنێو ویلایەتە یەکگرتووەکان زیاتر لە 17ی ملیۆن بینەر بوو، ئەمەیش بە گوتەی لایەنی دەرهێنەری زنجیرەکە "ئێتش بی ئۆ"، ژمارەی پێوانەییە.\nبەدەر لەو گرێچنییەی لە دەوری سیحر و دراگۆنەکان دەسووڕێتەوە، ڕووداوەکانی زنجیرەکە لە ژمارەیەک ڕووداوی واقیعیی مێژوویی دەچێت، بەڵام بینەران تەواو هەست بەمە ناکەن.\nئەم زنجیرەیە لە بنەڕەتدا لە زنجیرە کتێبی "جورج ر. ر. مارتین"ـەوە وەرگیراوە، کە هەر خۆیشی بەرهەمهێنەری زنجیرەیەکەیە، زۆرجاریش خۆی باسی لەوە کردووە کە کاریگەریی هەندێ ڕووداوی مێژوویی لەسەر بووە. ئەو وتوویەتی کە گرنگی بە شیکردنەوەی پەرێزە سیاسی و ئابوورییەکان نادات، بەڵکو زیاتر سەرنجی خسۆتە سەر جەنگ و کوشتار و خیانەتەکان، بەلای ئەوەوە ئەمانە بابەتی دەوڵەمەندی نووسینن.\nهەر بەم هۆیە لەم زنجیرەیەدا پێنج ڕووداوی مێژوویی بوونەتە ئیلهامبەخشی دروستکەرانی ئەم زنجیرەیە:\n1- جەنگی گوڵەکان:\nچەندین ڕووبەڕووبوونەوەی زۆر و ئاڵۆزبوو لەنێوان چەند لایەنێکدا لەسەر تەختی پاشایەتی ئینگلتەرا لە سەدەی پانزەدا.\nجەنگەکە لەنێوان هێزەکانی دۆم لانسکتەر و هێزەکانی دۆک یۆرکدا ڕوویدا، هەردووکیشان لە لکەخێزانی پاشایەتی "بلانتاجینیت" بوون کە بۆ ماوەی سێ سەد ساڵ زیاتر، فەرمانڕەوایەتی ئینگلتەرایان کرد. تۆماس کۆستاین لە ناوەڕاستی سەدەی بیستدا مێژووی بلانتاجینیتی نووسیوە. مارتن زۆرجار باسی لەوە کردووە کە کۆستانی چەندە خۆشدەوێ و جەنگی نێوان دوو خێزانە سەرەکییەکی زنجیرەکەیش، کە "لانیستەر" و "ستارک"ـن، هەر لەو ڕووداوە مێژووییە دەچێت.\n2- دادگایی بە شەڕی دووبەدووی دەستەویەخە:\nلە وەرزی یەکەمی زنجیرەکەدا "تیریۆن لانیستەر"بە کوشتنی لۆرد جۆن ئارین تۆمەتبار دەکرێت، بەڵام بەهۆی دادگایی بە شەڕی دووبەدوو ڕزگاری دەبێت. لانیستەر فەرمان بە پاسەوانەکەی دەکات شەڕی دەستەویەخەی لە دادگادا بۆ بکات تاوەکو بیباتەوە و لەو ڕێگەیەوە ئازادی بەدەست بهێنێتەوە. ئەمە شتێکی خەیاڵی نییە؛ لە سەدەکانی ناوەڕاستدا ئەم جۆرە دادگاییە هەبووە و مەرجەعێکی یاساییش بووە، ئەوانەی کە لەگەڵ یەکتردا ناکۆک و نەیاربوون پەنایان بۆ دەبرد ناوەکو حسابی خۆیان لەگەڵ یەکتر پاک بکەنەوە، ئەگەرچی زۆرجار بە تەسلمیبوونی لایەنی دۆڕاو کۆتایی هاتووە نەک کوشتنی.\n3- ئاهەنگی سوور یان ئێوارەخوانی ڕەش؟\nلە بەشی سێیەمی زنجیرەکەدا ڕووداوێکی زۆر دڵتەزێن و ناکاو دێتە پێشەوە، لە ئێوارە خوانێکدا بە جارێ سێ کەسایەتیی گرنگی فیلمەکە لە یەک زنجیرەدا دەمرن، ئەوانیش "ڕۆب ستارک" و "کاتیلین"ـی دایکی و "تالیسا"ی هاوسەری. مارتن ئەم ڕووداوی لە ڕووداوێکی ڕاستەقینە وەرگیرتووە بە ناوی "ئێوارەخوانی ڕەش"، بەڵام لە زنجیرەکەدا کراوە بە "ئاهەنگی سوور".\nلە چلەکانی سەدەی پانزەدا پاشا "جەیمسی دووەم"ی تەمەن بیست ساڵ، دوو کەسایەتی یەکێک لە بەهێزترین خێزانەکانی بانگهێشت کرد، ئەوانیش ئیریل دوگلاس و برا بچووکترەکەی بوون؛ دوای نانی ئێوارە هەردووکیانی سەربڕی. سەری بەرازێکیش خرایە سەر مێزی خواردنەکە، وەک ئاماژەی مردن.\n4- دیواری سەهۆڵین ڕاستەقینە بووە:\nلە زنجیرەکەدا دیوارێکی سەهۆڵین هەیە لە درێژیی 500 کیلۆمەتر و بەرزی 200 مەتر، لە سنوورە باکورییەکانی هەر حەوت شانشینەکەی کیشوەری ویسترۆیسدا بۆ ئەوەی لە هێرشی نەناسراوەکان بیانپارێزێت. پاسەوانانی شەوان دیوارەکە دەپارێزن، ئەوانەیش کۆمەڵێک سوارچاکن کە یەکێک لە گرنگترین و سەرنجڕاکێشترین کەسایەتی زنجیرەکەیان لەنێودایە، ئەویش "جۆن سنۆ"یە.\nئەم دیوارە لە واقیعدا هەبووە کە بە "دیواری هاردیان" ناسراوە، ڕەنگە هێندە گەورە نەبووبێت، بەڵام هەمان بایەخی هەبووە. ئێستایش شوێنەواری دیوارەکە دیارە، درێژییەکەی 117 کیلۆمەتر بووە. مارتن خۆی لە هەشتاکانی سەدەی بیستەمدا سەردانی شوێنەواری دیوارەکەی کردووە. تۆماس سەردانی هاوڕێکانی دەکات لە ئینگلتەرا، یەکێکیان دەیبات بۆ لای دیواری هاردیان، دەڵێت ئەو پرسیارەم بۆ دروستبووە کە سەربازی ڕۆمانی، وەختێک لەسەر گرد و بەرزاییەکانەوە، ڕۆژەکانی بەدیار چاودێریکردنی ئەو مەودا درێژەوە بەسەردەبات، داخۆ ڕوانگەی بۆ ژیان چۆن بووە.\n5- تاجی زێڕین:\nلە کۆتایی زنجیرەی یەکەمدا فیسیریس تارگاریان (کە دواتر دەبێتە پادشای ویسترۆس) داوا لە کال درۆگۆ دەکات سوپایەکی بۆ دابین بکات لەبەرامبەر ئەوەی داینیرسی خوشکی شووی پێ بکات. جا لەپێناو وەفاداریی بەرامبەر ئەم بەڵێنە، فیسیریس چەقۆیەک دەکات بە سکی خوشکە دووگیانەکەیدا. ئینجا درۆگۆ ڕازیی دەبێت "تاجی زێڕین" بدات بە فیسیریس. بەڵام ڕوون دەبێتەوە دیارییەکە تەڵەیەکی کوشندەیە، دوای ئەوەی چەک لە فیسیریس دادەماڵرێت، درۆگۆ قەڵغانێکی ئاڵتوونی دەتوێنێتەوە، وەک تاج لەسەرنان بە تواوەیی دەیکات بەسەر فیسریسدا و دەیکوژێت.\nئەم ڕووداوە لە ساڵی 260ی زایینی، بەسەر ئیمپراتۆری ڕۆمانی "ڤالێریان"دا هاتووە.\nفلافۆس یۆترۆیبۆس، مێژوونووسی ڕۆمانی، لە سەدەی چوارەمی زایینیدا نووسیویەتی کەو هێزە فارسەکان ئیمپراتۆر بەدیل دەگرن و ناچاری دەکەن قوڕقوشمی تواوە بخواتەوە. ئەگەرچی ئەمە تەنیا یەکێکە لە گێرانەوەکان دەربارەی مەرگی ڤالیریان، بەڵام مارتن ئیلهامی ئەو ڕوواوەی لێ وەرگرتووە.


پڕۆفایل پڕۆژەکان پەیوەندی\nکۆمپانیای بەیان یەکێکە لە کۆمپانیاکانی گروپی کۆمپانیاکانی هەڵەبجە، تایبەت بە بواری بنیاتنان و لە ساڵی 2011 دامەزراوە. لە سەرەتاوە ئامانجی دامەزراندنی کۆمپانیاکە بریتی بووە لە جێبەجێکردنی ئەو پرۆژە تایبەتانەی بواری بنیاتنان، کە ئاستێکی بەرز لە پسپۆری، پلاندانان و جێبەجێکردن له‌خۆ ده‌گرن.\nهەر ئەم ئامانجەش فاکتەر بووە بۆ ئەوەی کۆمپانیاکە لە خاڵی دەستپێکردنەوە بە کۆمەڵێک ئەندازیار و کەسانی پسپۆر لە بوارە جیاوازەکانی بنیاتناندا دابمه‌زرێندرێن، کە لە ئاستی جێبەجێکردنی پرۆژە گەورە و ئاڵۆزەکاندا بن. بنیاتنان و تەواوکردنی سێ قۆناغی پرۆژەی نیشتەجێبوونی (گاردن ستی) بە 18 باڵەخانەی تایبەتەوە، لە هەر یەک لە شارەکانی سلێمانی و کەرکووک بەڵگەیەکی تەواون لەسەر پسۆریمان لە کار و گەیشتنمان بە ئامانجە بەرزەکانی پیشەگەریی کۆمپانیای بەیان.\nپرۆژەی نیشتەجێیی گاردن ستی\nلە دەڤەرەکەدا بەدوای پرۆژەیەکی نیشتەجێبووندا گەڕام، کە ژینگەیەکی سەوز و کەشێکی گونجاو بۆ نیشتەجێبووان دابین بکات، بەڵام بەدیم نەکرد.\nهەر بۆیە بڕیارم دا، خۆم بنیاتی بنێم.\nلە یەکێک لە باشترین و جوانترین شوێنەکانی شاردا، پانتاییەکی زۆری سەوزایی، خزمەتگوزارییەک لە ئاستی خواست و داواکارییەکانی هەر نیشتەجێبوویەک، دەستەبەرکردنی ژیانێک لەناو ژینگە و سروشتدا، دابینکردنی زۆرینەی پێداوسیتییەکان بۆ هەموو تاک و خێزانێک: ئەمە شاری باخچەکانە، ئەمە (گاردن ستی)یە.\nبناغەی بیرۆکەی ئەم پرۆژەیە لە هەردوو شاری سلێمانی و کەرکووک بریتییە لە دەستەبەرکردنی کەشێکی ئارام، ژینگەیەکی تەندروست، سروشتێکی پاکژ لەگەڵ بەرجەستەکردنی پێشوەختی هەموو ئەو داواکاری و پێداویستییانەی کە دێنە بەردەم ژیانی تاک و خێزان، بە شێوەیەک سەرجەم نیشتەجێبووان بە تەمەنە جیاوازەکانەوە، نێوەندێکی گونجاو بۆ خۆیان بدۆزنەوە. جگە لە هەموو ئەم تایبەتمەندێتییانە، دابینکردنی هەندێک خزمەتگوزاریی بنچینەیی وەک سوپەرمارکت، یاریگە، شوێنی تایبەت بە خزمەتگوزاریی ئۆتۆمبێل، شتن و ئووتووی پۆشاک، و چەندین بنکەی دیکەی خزمەتگوزاریی دیکە لەناو پرۆژەکەدا هەن. لە پلانەکانی ئایندەشدا بنیاتنانی دایەنگە، باخچەی ساوایان، مەلەوانگە، نۆرینگە، پیتسەریا و چه‌ندین پرۆژه‌ی دیکە دێنە ناو ڕیزی لیستی خزمەتگوزارییەکانەوە.\nلە کۆی پانتایی پلانداڕێژراوی پرۆژەکە، ڕووبەری سێ قۆناغی یەکەم (A, B, C)ی (گاردن ستی)ی شاری سلێمانی کە لە ئێستادا تەواو بوون، بریتییە لە 138,667 مەتر چوارگۆشە و ڕووبەری سەوزایی 34%ی ڕووبەری گشتیی ئێستای پرۆژەکە پێک دەهێنێت. بەمەش گاردن ستی بەرزترین ڕێژەی ڕووبەری سەوزایی لەناو پرۆژەکانی دەڤەرەکەدا دەستەبەر دەکات و لەو بوارەدا پێشەنگییەکی بۆ خۆی بەدەست هێناوە.\nدابینکردنی سەرجەم ئەم تایبەتمەندێتییانە لەگەڵ یەکەمین قۆناغه سەرەتاییەکانی بنیاتناندا دەستی پێ کرد، ئەویش بە کارکردن لەسەر بنەمای بەرزترین ستاندەردەکانی جیهان لە پرۆسە جیاوازەکانی نەخشەکێشان، پلاندانان، بنیاتنان و تەواوکاری. ئەنجامی هەموو ئەمانەش بریتییە لە پێگەی گاردن ستی وەک دیاردەیەک بۆ پرۆژەی نیشتەجێبوون لە سلێمانی و کەرکووک و دەڤەرەکەدا.\nلە گاردن ستیدا دەرگایەکی گونجاوترمان بۆ ژیان کردەوە.\nناونیشانی (گاردن ستی)ی سلێمانی: عێراق – سلێمانی / شەقامی بازنەیی مەلیك محموود، گەڕەكی كوردسات\nژمارەی تەلەفۆن: +964 (0) 750 114 2888 / +964 (0) 750 114 1888\nناونیشانی پرۆژەی (گاردن ستی)ی کەرکووک: عێراق –کەرکووک / شەقامی سەرەکیی کەرکووک – سلێمانی\nژمارەی کارمەندان: 71\nساڵی دەستبەکاربوون: 2010\nڕووبەری پرۆژە: 181 دۆنم\nناونیشان: سلێمانی،شەقامی بازنەی مەلیك مەحمود، گەڕەكی چوارچرا، تەلاری گروپی هەڵەبجە\nژ.تەلەفۆن: 8084 111 750 (0) 964+


کچە دەرهێنەری ڕۆژهەڵاتی کوردستان، بێری شەڵماشی، ٥ فیلمی دێکۆمێنتا?\n"بەھاری کوردەواری سوورو شینە لەدەوری تەرمی خوێنین کۆڕی شینە"\nکتێبی مێژووی زیندوو\nبەهار هەرچۆنێک بێ هەر دێ\nمزگێنی بۆ هۆگرانی رۆمانه‌کانی یه‌شار که‌مال\nسەرکەوتنی دوو ژەنیاری کورد لە فستواڵی موزیکی ساڵی ٢٠١٣ی ئاڵمان\nجەلال سه‌عید کورد و هونه‌ری به‌جێهێشت\nبە بەشداری کۆمەڵێکی زۆر لە شاعیرانی گەلەکەمان لە ڕۆژهەڵاتی کوردست?\nدرەوشانەوەی سینەماکارانی کوردستان لە فستیڤاڵی فیلمی ئەبووزەبی دا\nرێگای دووری بەرەو ئازادی\nبه‌سته‌ی تیرباران (وه‌رگێڕاوی شێعری مۆناموور)\nپه‌خشانی كاك ئه‌حمه‌دی شێربه‌گی به‌بۆنه‌ی مه‌رگی مام ساڵه‌ی\nسەفەر بۆ مەریخ بە ٣٣ دۆڵار. بەوەندەی ناتبەنە '' کیتکەی''\nشینگێرێک بۆ بیەکسەکان\nلە فێستێڤاڵی فیلمی ئێران-ئەمریكادا شه‌ش فیلمی کوردی بەشداری ده‌که??\nته‌های که‌ریمی، ئه‌و ڕێبواره‌ی مردن ناتوانێ شوێن پێیه‌کانی بسڕ?\nژمارە ٤٠ گۆڤاری ئینتێرنێتی یەکبوون بڵاو کرایەوە


لێدوانێكی كۆتینهۆ مشتومڕێكی زۆر دروست ده‌كات\nلێدوانێكی كۆتینهۆ مشتومڕێكی زۆر دروست ده‌كات\nلێدوانێكی فلیپ كۆتینهۆی به‌ڕازیلی وئه‌ستێره‌ی یانه‌ی به‌رشه‌لۆنه ده‌رگا به‌ڕووی ئه‌و یاریزانه ده‌كاته‌وه بۆ یانه‌كه‌ی پێشووی .\nله‌میانه‌ی لێدوانێكیدا بۆ پێگه‌ی سپۆرت میدیا سێتی ئیتاڵی كۆتینهۆ ئاماژه به‌وه ده‌كات كه هه‌میشه ئینته‌رمیلان له دڵی دایه وهاوكات له ئێستاشدا چه‌ندین هاوڕٍێی هه‌یه له‌و یانه‌یه . وتیشی یادگاری خۆشم له‌گه‌ڵ ئینته‌رمیلان هه‌یه .\nلای خۆشییه‌وه رۆژنامه‌ی كاڵچیۆ میركاتۆ باسی ئه‌وه‌ی كردووه ئه‌م لێدوانه‌ی كۆتینهۆ ئه‌و یاریزانه له یانه ئیتاڵییه‌كه نزیك ده‌كاته‌وه و هانده‌رانی نێراتزۆریش به خۆشحاڵییه‌وه پێشه‌وازی له گه‌ڕانه‌وه‌ی كۆتینهۆ ده‌كه‌ن .\nكۆتینهۆ له ساڵی 2008 ڕویكرده یانه‌ی ئینته‌رمیلان ، له‌گه‌ڵ ئه‌و یانه‌یه له‌خوله‌كی ئیتاڵی 28 یاری ئه‌نجامدا وسێ گۆڵیشی تۆماركرد . له ساڵی 2013 ڕویكرده یانه‌ی لیڤه‌رپوڵ وله ئێستاشدا یاریزانی به‌رشه‌لۆنه‌یه .\nئه‌م بابه‌ته 4196 جار خوێنراوه‌ته‌وه\nئینتەرمیلان بەم مەرجە سكرینار دەفرۆشێت بە ڕیاڵ مەدرید\nیاریزانێك ئارەزووى گەڕانەوە بۆ ڕیاڵ مەدرید دەكات\nدایكى راهێنەرێكى گەورەى تۆپى پێ بەهۆى ڤایرۆسى كۆرۆناوە گیانى لەدەستدا\nهەواڵێكى ناخۆش لە ئیتاڵیاوە بۆ بەرشەلۆنە\nڤیدیۆ.. بڵاوبونەوەى ڤیدیۆیەكى ڕۆناڵدۆ وجۆرجینا هەرا دەنێتەوە\nڤیدیۆ.. ئاگاتان لێیە مێسى لە ماڵەوە چى دەكات\nڤیدیۆ.. ئاگادارن به‌هۆی ڤایرۆسی كۆرۆناوه له ماڵه‌وه كێك به ئه‌ستێره‌یه‌كی تۆپی پێ حازر ده‌كه‌ن\nڤیدیۆ.. ئاگاتان لە گرتە ڤیدیۆكەی سیمۆنییە\nڤیدیۆ.. مارسیلۆتان بینیوە چى لەو پەیامنێرە دەكات\nڤیدیۆ.. ئاگاتان لێیە دیگۆ كۆستا چۆن رۆژنامەنوسەكان دەخاتە پێكەنین دواى یارییەكە\nوێنه.. راهێنانه‌كانی به‌رشه‌لۆنه بۆ یارییه‌كه‌ی ئیسپانیۆل\nبەوێنە.. راهێنانەکانی بەرشەلۆنە بۆ کلاسیکۆ دەستپێکرد\nمێسی باشترینیان نیەو سەڵاح و رۆناڵدۆیان تێدا نیە،باشترین 10 گۆڵکار بە رێژەی گۆڵکردن\nجوانترین وێنەکانی یاری نێوان بەرشەلۆنەو ڤیاریاڵ


کریستینا گریمی، ئەستێرەی بەرنامەی زە ڤۆیس، لە دەرەوەی هۆڵی کۆنسێرتەکەی فلۆریدا کوژرا » DidiMn\nکریستینا گریمی، ئەستێرەی بەرنامەی زە ڤۆیس، لە دەرەوەی هۆڵی کۆنسێرتەکەی فلۆریدا کوژرا\nonstage druing the iHeartRadio Album Release Party with Maroon 5 LIVE on the CW at iHeartRadio Theater on August 26, 2014 in Burbank, California.\nکاتێک گۆرانیبێژ کریستینا گریمی لە پاش نماییشەکەی فلۆریدای لە دەرەوەی هۆڵی کۆنسێرتەکەی واژۆی بۆ هەوادارانی خۆی دەکرد، چەکدارێک تەقەی لێ دەکات و دەیکوژێت. بەرپرسان دەڵێن ئەو چەکدارە پێش ئەوەی خۆی بکوژێت، فیشەکێک بە ئەستێرەی زە ڤۆیس‌ـەوە دەنێت و لە ئەنجامدا گیان لەدەست دەدات.\nڕاوێژکاری گریمی، هیسەر واڵش، بە ئیمەیڵێک زە گاردیان‌ـی ئاگادارکردووەتەوە کە کریستینا کۆچی دوایی کردووە و گەڕاوەتەوە بۆ لای خودای خۆی. بەشی پۆلیسی ئۆرلاندۆـش لە پەڕەی فەرمیی خۆیان لە تویتەر ئەوەیان ڕاگەیاندووە کە گریمی کۆچی دوایی کردووە.\nپۆلیس دەڵێن ئەم گۆرانیبێژە ٢٢ ساڵە لەگەڵ باندی پێش ئەوەی بچیتە دەر لە ئۆرلاندۆ نماییشی خۆیان کردووە، کۆنسێرتەکە لە کاتژمێر ١٠:٠٠ـی شەودا کۆتایی هاتووە، گریمی‌ـیش کاتێک واژۆی بۆ هەوادارانی کردووە، فیشەکی پێوە نراوە.\nپەڕەی فەرمیی بەرنامەی زە ڤۆیس لە تویتەر، سەرەخۆشیی خۆیان ئاڕاستەی خێزانی کریستینا کرد؛ “هیچ وشەیەک نییە بیڵێین، ڕۆحێکی جوان و دەنگێکی سەرسوڕهێنەرمان لەدەست دا.”\nسەرچاوە: زە گاردیان


شاندێکی ئەمەریکا سەردانی تایوان دەکات\nی مانگی یازده ٢٦, ٢٠٢١\nکۆمەڵێک لە یاسادانەرانی ئەمەریکی گەیشتنە تایوان، ئەمەش دووەمین شاندی ئەمەریکایە کە لەم مانگەدا سەردانی تایوان بکات و ئاماژەیەکی نوێیە لەسەر پشتیوانیەکانی ئەمەریکا بۆ دورگەکە.\nپشتیوانیە نێودەوڵەتیەکان بۆ ئەوەی تایوان پێگەیەکی لە گۆڕەپانی نێودەوڵەتیدا هەبێت زیادیکردووە، بەتایبەتی لەنێو وڵاتانی ڕۆژئاوادا، لەکاتێکدا سەرۆکی چین شی جین پینگ ڕێبازێکی شەڕانەی بەرامبەر تایوان گرتۆتەبەر.\nچین تایوان بە خاکی خۆی دەزانێت و فشارە سەربازیی و سیاسییەکانی بۆ سەر دورگەکە زیادکردووە، هەروەها دەشڵێت ئەگەر پێویست بکات بە هێز دورگەکە لەگەڵ چیندا یەک دەخەینەوە.\nیاسادانەرێکی ئەمەریکا لە کۆنگرێس ئێلیسا سلۆتکین لە تویتەر نوسیویەتی " دوێنێ کاتێک هەواڵی سەردانەکەمان بڵاوبۆوە، ئۆفیسەکەم نامەیەکی توندی لە باڵیۆزخانەی چینەوە بەدەست گەیشت، تیایدا پێیان وتم سەردانەکە هەڵبوەشێنمەوە."\nنانسی مەیس کە تەنها ئەندامی کۆمارییەکانە لە شاندەکەدا، لەکاتی گەیشتنی بۆ تایوان لە تویتێکدا نوسیویەتی " ئێستا گەیشتمە کۆماری تایوان."\nهەڵبژاردنی وشەکان گرنگە، چونکە ناوی فەڕمی تایوان کۆماری چینە، بەڵام ئەوانەی سەربەخۆییان بۆ تایوان دەوێت پێی دەڵێن کۆماری تایوان.\nئەم سەردانەی شاندەکەی ئەمەریکا بۆ تایوان دوای ئەوە دێت سەرۆکی ئەمەریکا جۆو بایدن تایوانی بانگهێشت کرد بۆ کۆبوونەوەی لوتکەی دیموکراسی، ئەم هەنگاوەش پەکینی توڕە کرد.\nشاندەکەی ئەمەریکا لەلایەن مارک تاکانۆوە ڕابەرایەتی دەکرێت کە سەرۆکی لیژنەی کاروباری سەربازە خانەنشینکراوەکانە لە ئەنجومەنی نوێنەرانی ئەمەریکا، هەریەک لە کۆڵن ئاڵڕید و سارا جەیکۆبس و سلۆتکین و مەیسیش لە شاندەکەدان.\nخافیێر چانگی وتەبێژی سەرۆکی تایوان تسای ئینگ وێن وتی سەردانەکە " هاوڕێیەتیە بەهێزەکەی نێوان ئەمەریکا و تایوان و پشتیوانیەکی بەهێز بۆ پەیوەندییەکانمان لە کۆنگرێس دەردەخات."\nلەمیانەی کۆبوونەوەکەیاندا لەگەڵ سەرۆکی تایوان تسای ئینگ وێندا، مارک تاکانۆ وتی سەردانی ناوچەکەیان کردووە تاوەکو بەبیری هاوبەشەکان و هاوپەیمانان بهێننەوە کە بەرپرسیارێتی هاوبەش لە دڵنیا بوونەوە لە پاراستن و ئازادیی دەریای هیند و ئارام لە هەموو کات بەهێزترە.\nوتی " خانمی سەرۆک، دەمەوێت ڕابەرایەتیەکەت بەرز بنرخێنم، لەژێر بەڕێوبەرایەتیەکەی تۆدا پەیوەندییەکانی نێوانمان لە هەموو کات ئەرێنیتر و بەرهەمدارترن."\nئاماژەشی بەوەدا " پابەندبوونمان بە تایوانەوە وەکو بەرد پتەوە و پەیوەندییەکانی نێوانمان زیاتربوون. تایوان چیرۆکێکی سەرکەوتووی دیموکراسیە، هاوبەشێکە پشتی پێدەبەسترێت و هێزێکی چاکەیە لە جیهاندا."\nلەلای خۆیەوە سەرۆکی تایوان تسای ئینگ وێن وتی " لەڕووی بارودۆخی ناوچەکەوە کە ئێوە سەرنجی دەدەن، تایوان بەردەوام دەبێت لە زیادکردنی هاریکارییەکان لەگەڵ ئەمەریکادا تاوەکو بەها هاوبەشەکانی نێوانمان سەبارەت بە ئازادی و دیموکراسی بپارێزین، هەروەها بۆ ئەوەی دڵنیا ببینەوە لە ئاشتی و سەقامگیری ناوچەکە."\nسەرچاوە/ فرانس پرێس، ڕۆیتەرز


سۆشیال میدیا و فۆبیایەکا ترسناك – ARTICLE رۆژ\nئیبراهیم دێرگژنیکی- دهۆك\nوەکو یا دیار، نوکە ل جیهانێ ب هزارەها ئالاڤ و تورێن جڤاکی هەنە و خەلکەکێ زۆر بڤان تۆرێن جڤاکی يان ژی چ ناڤێن دی لێ بدانین، میدیا نوی، یان سۆشیال میدیایێ ڤە ھاتینە گرێدان. پتریا بکارئینەرێن ڤان تورا گەنج و سنێلەنە و بێ گومان ڤان تورا ئەرێنی و نەرێنیێن خۆ یێن هەین. ژ وان خالێن ئەرێنی، پەیوەندی ب ساناهیتر یێن لێکرین، رێکێن درێژ یێن کورت کرین، دەلیڤەکا ب ساناهییە دەربرینێ ژ راو و بۆچوونێن خۆ بکەی، زووتر ئاگەهداری نوویاتی و پێشهاتا بی. ژ خالێن نەرێنی یێن سۆشیال میدیایێ، پەیدابوونا پەیوەندیێن ژ درەو و بەلاڤبوونا کەرب و کین و نەڤیانێ، بەلاڤکرنا گۆتگوتکان و بەلاڤکرنا ترسێ و دوودلیێ.\nمخابن ل دەف مە تورێن کومەلایەتی یێن بووینە ئەگەرێ بەلاڤکرنا ترس و دوو دلیێ، و بووینە دەرگەهەك بۆ شەر و جڤینان. هەر ئێک ژ دەف خۆ دێ تشتەکی بەلاڤ کەت، بێ کو یێ پشتراست بیت ژ وی نووچەیی و بێی بزانیت ڤی دەنگوباسی دێ چ کارتێکرن هەبیت. چونکە ئەڤا ل سۆشیال میدیایێ دهێتە بەلاڤکرن، زۆربەیا جاران زانیاری ناهێنە پشت راست کرن. یان هەتا هندەك زانیاری دێ چ مفا د بەلاڤکرنا وێ دا هەبن. ب تایبەت ل سەر دەمێ نوکەدا و بەلاڤبوونا پەژیکا کۆرۆنایێ، دێ بینی د بابەتێن ساخلەمی دا هەمی نۆژدارن و د بابەتێن سیاسی دا هەمی سیاسینە. ئان دێ بێژن، هەما مە فەیسبۆك ڤەکر، دێ هێتە پێشچاڤێن مە، ئەڤە مر، یێ هە نساخ بوو، یێ دی کۆرۆنا هاتێ، وبوویە ئەگەر خەلکەك ژ تورێن کۆمەلایەتی برەڤیت و بێژیت پشتی بۆ دەمەکی ژ سۆشیال میدیایێ دوور کەتیم، ئەزێ ئارام بوویم. لەورا فەرە، هەر ئێك ژ مە پێداچوونەکێ دخۆدا بکەت، ڤان تۆرێن کۆمەلایەتی بکەتە سەکۆیێ ئارامیێ و گەشبینیێ و هندەک بابەتان بۆ خودان تایبەتمەندیان بهێلین و نەبینە رێکەك بۆ بەلاڤکرنا گۆتگوتکان و پەیداکرنا فۆبیایێ ل ناڤ جڤاکی و دل و دەروونێن خۆ پاقژ بکەین و دگەل ئێك دراستگۆ بین.\nگووتار یاهاتیە خواندن: 104


یەکەمین کتێبی یانیس ڤارۆفاکیس بە زمانی کوردی بڵاودەکرێتەوە\nکتێبێکی نووسەر و ئابووریناسی یۆنانی، یانیس ڤارۆفاکیس، لە هەفتەی داهاتوودا بەزمانی کوردی بڵاودەبێتەوە. ئەوەش یەکەمین کتێبی ئەو نووسەرەیە کە وەربگێڕدرێتە سەر زمانی کوردی.\nکتێبی "لەبارەی ئابوورییەوە بۆ کچەکەم دەدوێم؛ کورتەیەک لە مێژووی سەرمایەداری"ـی لە زمانی ئینگلیزییەوە لەلایەن زانا عوسمان کاری وەرگێڕانی بۆ کراوە و وەشانخانەی پەیک لە دووتوێی 218 لاپەڕەدا چاپ و بڵاوی دەکاتەوە.\n"لەبارەی ئابوورییەوە بۆ کچەکەم دەدوێم" لە بنەڕەتدا بەزمانی یۆنانی لە ساڵی 2013 نووسراوە، دواتر نووسەر بەهاوکاری وەرگێڕێک، کردوویەتی بە ئینگلیزی و لە ساڵی 2018 بڵاوکراوەتەوە. لەو کاتەوە بۆ زیاتر لە 30 زمانی دیکە وەرگێڕدراوە.\nکتێبەکە هەوڵی یانیس ڤارۆفاکیسە بۆ وەڵامدانەوەی پرسیارێکی کچەکەی لەبارەی بوونی نایەکسانی لە جیهاندا، بۆ ئەو مەبەستەش لە سەرەتاکانی مێژووی مرۆڤایەتی و داهێنانی دراو و مامەڵەوە دەست پێ دەکات، تا دەگاتە کۆمەڵگا بەبازاڕکراوەکان و دونیای ئەمڕۆ.\nزانا عوسمان لەبارەی کتێبەکەوە دەڵێت: "یەکێک لەو هۆکارانەی کە وای کرد دوای خوێندنەوەی کتێبەکە بڕیاری وەرگێڕانی بدەم، ئەوە بوو کە بە زمانێکی سادە و لەڕێی چیرۆکی جیاوازەوە دونیای پڕجەنجاڵی ئابووری و سەرمایەداری ڕوونکراوەتەوە."\nهەروەها ئاماژەی بۆ ئەوەش کرد کە کتێبەکە بۆ ئەو کەسانەی هیچ پێشینەیەکی خوێندنەوەیان لەبواری ئابووریدا نییە زۆر سەرنجڕاکێش دەبێت، هاوکات بۆ ئەو خوێنەرانەشی کە سەروکارێکیان لەگەڵ ئابووریدا هەیە، بە تێڕوانینی نوێ بۆ پرسە ئابوورییەکان ئاشنایان دەکات.\nیانیس ڤارۆفاکیس یەکێکە لە نووسەر و ئابووریناسە دیارەکانی جیهان کە بەردەوام لەبارەی ئابووری و سیاسەتەوە دەنووسێت.\nلە ساڵی ٢٠١٥ بۆ ماوەی شەش مانگ وەزیری دارایی یۆنان بووە، دواتریش بووە بە هاودامەزرێنەری بزووتنەوەی دیموکراسی لە ئەورووپا (DiEM25) . ڤارۆفاکیس خاوەنی چواردە کتێبە، لە ناودارترینیان «ئایا لاوازەکان ئەوە دەچێژن کە دەبێت بیچێژن؟: ئەوروپا، سیاسەتی دەستپێوەگریی ئابووری و هەڕەشەی سەر سەقامگیری جیهانی»، یادەوەریی ئەزموونەکانی لە حکومەتدا بە ناوی «کەسە ژیرەکانی ناومان: جەنگی من لەگەڵ دامەزراوە ڕەگداکوتاوەکەی ئەورووپادا.»\nوەشانخانەی پەیک مافی بڵاوکردنەوەی وەرگێڕانی کوردیی کتێبەی لە دەزگای پاتاکیسی یۆنانی کڕیوەتەوە و کتێبەکە لە دووەمین پێشانگای نێودەوڵەتیی کتێب لە سلێمانی بەردەست دەبێت، کە بڕیارە لە ڕۆژانی 18 تا 27ـی 11ـی 2020 بەڕێوەبچێت.


لە پێنجەمین ساڵیادی کاوە گەرمیانیدا\nپێنج ساڵ لەمەوبەر ڕۆژنامەوان کاوە گەرمیانی لەنێو ماڵەکەی خۆیدا، لە باوەشی دایکی دەدرێتە بەردەسترێژی گوللە و لە باوەشی دایکی گیانی دەکێشن. کوشتنێک بەو شێوە تراژیدی و ناخهەژێن و پڕ ئازارە ، لەسەر تەرمی خوێناوی کاوە، لە بەرچاوی دایکی جەرگسوتاو دڵ پڕ لە غەم، ئاهەنگی سەمای سەرکەوتن دەگێرن.\nمامەلەی دۆسیەی تیرۆری کاوە گەرمیانی، لە نێو دەزگای دادوەری و دادگاکاندا. جارێکیتر ئەوە بە ئاشکرا و دەنگی بەرز ڕاگەیەندرا، هیچ ماف و دادێک لە دادگاکانی کوردستاندا بەدەست نایەت. دادگاکان و دەزگای دادوەری لە کوردستان کاری سەرەکی پەنادانی تاوانباران و بەڕێوەچوونی تیرۆری کەسایەتی قوربانیەکانی دەسەڵاتی سیاسی و حیزبەکانیەتی. دادگا بۆتە سێبەری تیرۆر و ترس و تۆقاندنی هاوڵاتیانی مەدەنی. بەکردەوە ئەوەی لە دادگاکان بەڕێوە دەچێ، تەواوکردنی دیوی دووەمی پڕۆسەی کوشتن و تیرۆری دەنگە ئازادەکانە... تازە کام شێت و بی عەقل باوەڕ دەکات مافی خوێنی بێتاوانەکان لە دادگای ئەوان بەدەست دێت؟!\nلە فەرهەنگی سیاسەتدا حەق هەمیشە بە ڕکابەری سەرکەوتووە. کێ بینیویەتی کەسێ لێپێچینەوە لە سەرکەوتووەکان بکات. لەکاتێکدا کوشتن بۆ ئەوان ئیش و کارە، کوشتن پیشەی ئەوانە،لە تاوانی ڕژاندنی خوێنی سەدان مرۆڤی بێتاوان لە ٢٧ ساڵی ڕابردوودا، چەند کەس لەو تاوانکارانە لێپێچینەوەیان لەگەڵ کراوە؟\nلە پێنج ساڵی ڕابردوودا، نەفرەت و ناڕەزایەتی خەڵکی ئازادیخواز لە کوردستان و دەرەوە، زیاتر و زۆرتر بووە بەدژی بکوژان و پەنادانی تیرۆرستان و تێپەڕاندنی دۆسیەکە بە شانۆگەری و سیناریۆ. لە پێنج ساڵی ڕابردوو دۆسیەی تیرۆری کاوە بۆتە سیمبولی خەبات و سەنگەری ئازادیخوازانی کوردستان بۆ بەرگری لە ماف و ئازادی هەر تاکێکی کۆمەڵگای کوردستان.\nکاوە گەرمیانی لە ژیان و کارەکانی بە ئێمەی گوت، خەبات لە دژی گەندەڵی و نادادپەروەری و ستەم و زۆرداری دەسەڵاتی کوردی. کاری هەموومانە و ئەرکی هەر تاک و کەسێکە. ئەو پێی گوتین، لەبەر ئەوەی بە تەنیا چوومە سەر شەقامی وەستانەوە بەدژی تاڵانی و دەسەڵاتی مافیایی، بە ئاسانی توانیان دەستی تاوانکاریان بەو شێوەیە درێژ بێت. ئەو پێی گوتین بێدەنگی لەبەرامبەر تاوان و ستەم و زۆرداری ، قەبولکردنی ژیانێکی شەرمەزاریە.\nخەبات لە پێناوی ئازادی و عەدالەت و ماف لە چوونە نێو شەقامەکەی کاوە، لە بەرزکردنەوەی پەیامەکانی سەردەشت، لە هەڵوێستەکانی سۆران و خۆڕاگری ویدات، درێژەی پێدەدرێ. ئەوان پێش هەر شتێک شەرافەتمەندیان هەڵبژارد، بەهیچ شێوەیەک قەبولیان نەکرد بکەونە ژێر سێبەری ستەمکاری دەسەڵاتێکی مافیایی. ئەوەی خۆشباوەڕ بێت لەهەر پێناوێکەوە بچێتە کۆڕی بکوژانی دەنگی ئازاد، بۆنی هەناسەی ناخۆش دەبێت و ڕەنگی ئەوان دەگرێ.\nئەوەی هاوار دەکات، ئازاری هەیە یا خۆی دەنوێنێ. لە ژیانی ئەمڕۆکەماندا هاوارەکان مەترسیدار نین، شەرافەتمەندی مەترسیدارە. هەموو هێزەکانی کۆمەڵگای ئێمە لەسەر ئەوە هاوڕان پیاوە شەرافتمەندەکان هەموویان مەترسیدارن! مەترسیدارن چوونکە،بەئاسانی ناچنە ژێر ڕکێفی سوکایەتی و ستەم. کاوە و سۆران و سەردەشت و ویدات و ئەوانیتر مەترسیدار بوون بۆ ئەو دەسەڵاتەی دەستی سوورە بە خوێنی ئەوان.\nلەم پێناوەدا، دوو ڕێگا هەیە یەکەمیان کوشتنی شەرافەتمەندییە لە ئینسانەکان، ئەگەر ئەوە مەیسەر نەبوو کوشتنی مرۆڤە شەرافەتمەندەکانە. هەردوو دیوەکەی لە ژیانی ئێمە نمایش دەکرێ.\nئێستاش پێنج ساڵە دۆسیەکەی کاوە گەرمیانی پێمان دەڵێ، بکوژانی کاوە و سۆران و سەردەشت و ویداد و ئەوانیتر، دەسەڵاتی مافیایی و بنەماڵەیی کوردستانن. دۆسیەکەی هاوار دەکات، ئەوەی ئازارم دەدات بە تەنیا برینەکانم نییە، بەڵکو ئەو سوکایەتییە گەورەیە کە دۆسیەکان دەکاتە دەستمایە. ئەوەی هەموو ڕۆژەش ڕوحی ئێمە ئازار دەدات چەتەکان و تۆمەتبار و بکوژەکانیش بێشەرمانە نازناوی سەرۆک و بەڕێز لەخۆیان دەنێن و لەسەر کورسی دەسەڵات دادەنیشن. ئێوە هەر ناو و دەنگێکتان هەبێت مەسەلەیەک نییە، بەڵکو راستییەکە ئەوەیە کوشتن پیشەى ئێوەیە، کوشتن بۆ ئێوە ئیش و کارە! ئێوە دەستتان سوورە بە خوێنی کوڕەکانی ئێمە، شوێنی ڕاستەقینەی ئێوە زیندانە بۆ ئەوەی کۆمەڵگا و تاکی کوردی پاڕێزراوبێت لە تاوانکاریەکانتان.